
Unum ovile et unus pastor. 
Unu ŝafejo kaj unu paŝtanto. 
(JOH., X, 16.) 

INTERNACIA MONATA GAZETO, OFICIALA ORGANO del. K.U.E. 


NIA PROGRAMO. 


Okaze de komenco de nova jaro, ni deziras al niaj abo- 
nantoj kaj favorantoj sanktan kaj gracoriĉan Novjaron! 

Por nia kara revuo Espero Katolika la jaro 1912 estas 
vere nova jaro. Krom novan Direktoron kaj Redaktoron, 
ĝi de Januaro 1912 ekhavas novan Administranton kaj no- 
van presiston-eldonanton, kaj — ne la malpli grava ŝanĝo 
— parte novan Programon. 

Efektive kun la jaroj Espero Katolika multe ŝanĝiĝis. 
Komence ordinara Esperanta revuo, dediĉita al ĉiuj de- 
mandoj, enhavanta diversspecajn temojn de ĉiuspecaj kun- 
laborantoj, ĝi iom post iom pligraviĝis kaj pliampleksiĝis, 
kaj kun la ekvekiĝo de la Katolika Esperanto-movado kaj 
la starigo de la internacia unuiĝo de katolikoj esperant- 
istaj ĝi pli kaj pli akiris aspekton pure katolikan kaj ĉete 
praktikan. 

„Nia Dua” en Hago decidis akcepti ĝin kiel oficialan 
organon de I.K.U.E. kaj starigi Akcian Societon por aĉeti 
ĝin de la ĝisnuna posedanto, por ke ĝi fariĝu komuna 
kolektiva organo. Ĉar la elektita redaktoro estas Nederland- 
ano, oni tiam jam priparolis ĝian eldonon en Nederlando, 
sed pro praktivaj motivoj oni decidis provizore daŭrigi la 
eldonadon en Tours. La sperto montris, ke malutilas al la. 

intereso de E. K. la granda distanco inter la redaktejo kaj 
la administrejo (mi nur nomu neeviteblan tempoperdon kaj 
pli grandajn poŝtelspezojn k. t. p.). Praktikaj motivoj do 
instigis nin translokigi la administrejon kaj presejon en 
Nederlandon, kaj estas nia agrabla devo, publike danki 
S-inon GUIVY kaj la presiston-eldoniston E. MENARD kaj 
K-o. en Tours, kun kiuj ni tiel plezure kunlaboris, spite 
komplikaĵoj, kaŭzitaj per la multaj ŝanĝoj kaj aranĝoj fa- 
rotaj. Mi vere miris pri la aktivemo kaj rapidemo de la 
Tours'aj kunhelpantoj kaj mi estas firme konvinkita, ke la 
kialo de la antaŭa malreguleco en la eldono de „E. K” 
nepre ne estas trovebla en Tours. Laŭ mia sperto tio estas 
tute neebla. Ili estas ambaŭ modeloj de akurateco kaj ag- 
emeco kaj mi povas nur esperi, ke la Hagaj samfunkciuloj 
egalu ilin. 

La subskribanto, nova redaktoro, kvankam nevolonte, 
tamen decidis diri tie-ĉi ankaŭ vorton pri si mem. Vojaĝ- 
ante al „Nia Dua”, mi ne povis supozi, ke al mi minacis 
la danĝero esti elektata kiel redaktoro. Mi promesis al mia 
edzineto, kiu jam ofte plendis pri miaj multaj laboroj por 
Esperanto, kun kiu, laŭ ŝia diro, mi preskaŭ pli edziĝis ol 
kun ŝi, donante al ĝi preskaŭ ĉiun mian liberan tempon, 
— mi promesis rifuzi ĉiun novan laboron por Esperanto 
kaj forlasi post la kongreso parton de mia Esperanta la- 
boro. Antaŭ la speciala kongreskunveno pri E. K., P-ro 
RICHARDSON vokis min aparte kaj diris al mi pri la deziro 
de ĉiuj, ke mi fariĝu la redaktoro de E. K.; li en tiu ok- 
azo volonte akceptus la funkcion de religia Direktoro kaj 
volonte kunlaborus kun mi. Kvankam mi kontraŭstaris, 
dirante ke mi havas tro malmulte da tempo, precipe dum 
vintro pro miaj kuracistaj okupadoj, li despli insistis — 
kaj ĉu oni povas ĉagrenigi nian bonegan Prezidanton de 
I. K. U. E.? Mi ne kuraĝis tion kaj kun peza koro mi 
ĉeestis la kunvenon. Kvankam jam ordinare pli skribema 
ol parolema, mi dum la kunveno, en kiu oni. proponis kaj 
elektis min, tute silentis. Kun pli peza koro mi revojaĝis 
hejmen por ricevi la dolĉajn riproĉojn de mia kara edzin- 
eto — sed mi akceptis, kaj akceptante — laŭ mia prin- 

cipo: aŭ ne akcepti novan taskon, aŭ akcepti ĝin, sed tiam 
nepre plenumi ĝin plej bone — mi tuj kun entuziasmo kaj 
fervorego klopadadis ekfari mian redaktoran devon. Ne 
por riproĉi iun, sed nur por konstati la fakton: la malfaci- 
laĵoj kaj komplikaĵoj plidensiĝis ĉirkaŭ la novaj direktoro 
kaj redaktoro, sed, dank” al Dio, fine ne havis la feliĉon 
vidi la kroniĝon de ĉiuj niaj penadoj. Nur al nia kara 
P-ro RICHARDSON oni dankas, ke mi ne tute malkuraĝiĝis 
kaj ke mi, pro konscienco kaj pli altaj devoj, ne eksiĝis 
el la redakcio. 

Nun antaŭen! al Espero Katolika mi dediĉas ĉiujn miajn 
fortojn, donitajn al mi de Dio. Eble mi ne tute kontentigos 
la katolikan esperantistaron; sed pri unu afero mi estas 
certa: neniam oni povos konstati, ke mi ne laŭ ĉiuj miaj 
fortoj laboris por nia kara revuo. 

sk k 
ske 

Kiu nun estas nia Programmo ? 

Nepra katolika ortodokseco. 

1-e. Vere ne estas bezone deklari, ke ni jam antaŭe, en 
ĉio, plene submetas nin al la deziroj de la Eklezia Aŭto- 
ritato. La celo de I. K. U. E. estas: servi la interesojn de . 
la Katolikismo, kaj Espero Katolika, la oficiala organo de 
I. K. U. E., ne povas havi alian celon. Vere gravega celo! 
I. K. U. E. servanto de la Katolikismo, de nia amata Ka- 
tolika Eklezio kaj de ĝiaj Estroj, la posteuloj de tiuj, al 
kiu; la Difilo donis la doktrinan aŭtoritaton dirante: „Iru 
„vi kaj instruu ĉiujn naciulojn, baptante ilin kaj instruante 
„ilin teni ĉiom, kion Mi ordonis al vi”. — Servanto ja 
plenumas kompreneble la ordonojn kaj dezirojn de sia 
mastro. Kaj I. K. U. E. kaj E. K., kies nobla funkcio estas 
la servado de la dum miljaroj triumfanta kaj, laŭ Dia pro- 
meso, nedetruebla vera Religio, I. K. U. E. kaj E. K., la 
servantoj de la Katolikismo, nature kaj memdire obeas la 
ordonojn kaj plenumas la dezirojn de siaj Mastroj, kiuj, 
klarigitaj de la Spirito Sankta, nur povas instrui ĉion, kion 
ordonis al la homoj la Difilo. 

2-e. Nepre katolika pro ĝia gnhavo. 

Nia religia Direktoro, P-ro RICHARDSON travidos la ma- 


4 ESPERO KATOLIKA 


nuskriptojn por prijuĝi ilin laŭ religia vidpunkto. Pri tio 
li estas tre severa kaj oni povas esti certa, ke ne enŝov- 
iĝos suspektaj hipotezoj kaj teorioj, kiujn oni trovas, sub 
la erariga etiketo: „la scienco”, en prireligiaj artikoloj 
de ne-katolikoj. | 

Sed precipe mi atentigas pri jeno: Kiam ekzemple kur- 
acisto abonas medicinan revuon, tiam li deziras nepre en 
ĝi profesiajn artikolojn; pro artikoloj pri alispecaj temoj li 
abonas aliajn revuojn. Tiel ankaŭ Espero Katolika, la 
oficiala organo de la Internacia Katolika Unuiĝo, enhavu 
precipe artikolojn pri katolikaj aferoj. Nia katolika mondo 
mem tute sufiĉas por plenigi kaj variigi la paĝojn de nia 
katolika revuo; jen katolika ĝardeno, el kiu iu kolektas 
bonodoran kaj belkoloran bukedon da ĉarmaj katolikaj 
floroj, por ĝojigi niajn E. K.-gastojn; jen. oni rikoltas la 
katolikajn fruktojn, kreskintajn sur riĉe kulturitaj kampoj, 
por ke niaj E. K.-legantoj ilin gustumu kaj estu instigataj 
al imito; jen oni ekkulturas la, laŭ organiza vidpunkto, 
ankoraŭ tute senkultura kampo de la katolika internaciis- 
mo, k. t. p. | 

Kvankam mi nur ekkomencas redakti „E. K”, mi, krom 
multe da aproboj kaj alkuraĝigoj, ricevis ankaŭ kelkajn 
plendojn. Mi citas nur unu, ricevitan de persono, de kiu 
mi ĝin malplej atendis. Tiu plendo tiel mirigis min, ke mi 
decidis priparoli ĝin en „E. K”. Verdire tiu plendo estas 
la kaŭzo de tuta tiu-ĉi artikolo. Montriĝas, ke estas necese 
detale klarigi al niaj legantoj nian programon. 

Tiu persono skibas i. a.: „Ankoraŭ mi petas permeson 
„aldoni kelkajn vortojn pri elekto de artikoloj. Ne forgesu, 
„Estimata Sinjoro, ke niaj abonantoj ne estas ĉiuj pastroj, 
„ke pro tio ili ne volas legi tiom da religiaj artikoloj, kiuj 
„nur interesas la pastrojn.” 

Jen, laŭ mi la pastroj estas ne la malpli grava kaj inda 
parto de nia katolika movado; doni iom da atento al ili 
en oficiala organo de pure katolika revuo, ne estas tro 
kulpinda, laŭ mia humila kaj modesta opinio; sed cetere, ĉu 
estas vere, ke inter katolikoj nur la pastroj interesiĝas pri reli- 
giaj artikoloj ? Se vere, mi ekklamus : Kia bedaŭrinda fakto! 

Ĉu oni ne rajte plendas ĉie, ke la plej granda malfeliĉo 
estas, ke la katolikoj mem ne sufiĉe konas la doktrinon 
de la Katolika Eklezio? Sed estu, ke pure katolika (kaj 
unika internacia esperanta) revuo estu riproĉinda (laŭ la 
opinio de kelkaj) pro tio, ke ĝi enhavas multajn religiajn 
artikolojn, tamen mi estas certa, ke la veraj, fervoraj, ag- 
emaj katolikoj ne parolos tiel. 

Ciuokaze Espero katolika estas la organo de I.K.U.E., 
kies celo estas servi la interesojn de VKatolikismo, kaj 
do ĝi estu konforma al tiu celo. Ĉio, kio utilas al la serv- 
ado de lIKatolikismo, estas do la propra enhavo de 
E. K. Pro kio eldoni „Espero Katolika” kiam ĝi enhavus 
precipe noveletojn, anekdotojn, tradukaĵojn de naivaj kaj 
dolĉaj rakontoj? Cu ne ekzistas pli ol cent da esperantaj 
gazetoj, en kiuj oni trovas jam tion ĉion, pli aŭ malpli 
gravan kaj valoran laŭ la graveco dela gazeto? Oni povas 
legi unu aŭ pli el ili laŭ sia gusto kaj bezono. — Kom- 
preneble „Espero Katolika” ne tute rifuzos literature aŭ 
science vere valorajn artikolojn pri ne-katolikaj aferoj. 
Sed estos escepto: E. K. enhavos sian propran materialon 
laŭ sia karaktero kaj celo. 

Plue nia kritikanto forgesis alian gravan aferon. La pro- 
verbo diras: „Catholica non leguntur”: Katolikaj verkoj ne 
estas legataj. Pro tio la ne-katolikoj, ĉerpante sian konon 
pri Katolikaj Eklezio kaj Doktrino kaj institucioj el ne- 
aŭ kontraŭkatolikaj fontoj, havas aŭ tute nenian aŭ tute 
malveran konon pri katolikaj aferoj. 

Same kiel ne-esperantistoj kredas la ridindajn sensenc- 
aĵojn, kiujn kritikanto skribas pri Esperanto kaj Esperanto- 
movado kaj kiujn li proponas al la kredema publiko „kiel 
rezulton de scienca esplorado kaj logika rezonado”; same 
kiel ne-esperantistoj akceptas senkontrole la eldirojn de 
tiu „lingvistika aŭtoritatulo”, kvankam tiu-ĉi konas eĉ ne 
unu literon de la Esperanta alfabeto kaj juĝas kiel blind- 
ulo pri koloroj; same kiel ne-esperantistoj kredas blinde 
al la fantaziaj hipotezoj kaj teorioj de tiu „kompetenta 
klerulo”, kies ĉiu vorto estas primokata kiel malsaĝaĵo 
per tiom da mil faktoj neretuteblaj — same kiel ne-esper- 


6 ESPERO KATOLIKA 


antistoj rilatas al Esperantujo, tiel ankaŭ ne-katolikoj ri- 
latas al la Katolika Religio. 

Vere plorinda estas vidi, ke niaj bonkoraj kaj noblaj ne- 
katolikaj fratoj juĝas pri ni tiel mallerte kaj malsaĝe. 
Kredante la ridindajn fabelojn pri Katolikismo, eltrovitajn 
de senkonscie erarigitaj aŭ konscie trompantaj „scienculoj”, 
ili, blindigitaj per la brilo de senfundamentaj hipotezoj kaj 
teorioj, ne plu rimarkas la ĉie radiantan sunon de la Vero, 
brilantan dum miljaroj sur la religia ĉielo. — 

La Katolikaj Esperantistoj estas ligitaj kun siaj aliakredaj 
Samideanoj per tiom da ligoj de idealoj, agadoj, ŝatateco 
kaj amikeco. Nin konante, tiuj Samideanoj ne hontos legi 
nian Esperantan Revuon Katolikan. Tiel nia Espero Kato- 
lika kontentigos multnombron da personoj, kiuj intime 
deziras konatiĝi kun ni kaj ekscii niajn katolikajn idealojn 
kaj ideojn. — Kaj ne forgesu la devizon sur la kovrilo: 
„Unumovile et unus pastor”. Ĉu ne la Anglikano kaj la 
Rus-ortodoksulo, kiuj partoprenis tiel aktive Nian Unuan 
Kongreson en Parizo, konatiĝis kun ni kaj deziris inter- 
rilati kun ni: nur per legado de „Espero Katolika”? 

Kiom da disigitaj fratoj kore deziras legi katolikajn reli- 
giajn artikolojn. . . . kiuj laŭ nia kritikanto „nur interesas 
la pastrojn” ? 

Sufiĉas! Mi eble iom tro detale skribis pri tiu punkto, 
sed unufoje kaj por ĉiam mi volas komprenigi al niaj leg- 
antoj, ke, pro la karaktero de E. K., pro la celo de I.K.U.E. 
pro la intereso de Katolikoj kaj ne-Katolikoj, „Espero 
Katolika” devas esti speciale Katolika gazeto. Se iu kato- 
lika abonanto forlasos nin pro tio, ke ni iras rekte al nia 
celo kaj ke li ne trovas sufiĉe da tradukitaj noveloj en 
nia revuo, ni tre bedaŭros tion; aŭ pliĝustadire ni ne tre 
bedaŭros tion: tia katoliko ne utilas al nia katolika inter- 
nacia movado, kiu fakte interesas lin neniel. Sed ni estas 
certaj, ke ni varbos la agemajn, entuziasmajn, fervorajn 
Katolikojn. — Vi legos en la artikolo: „nter ni”, sub- 
skribita de travidebla sinonimo: „Aro”, ke „ni volas altiri 
al nia internacia agado la tutan latentan talenton en la 
Katolika Esperantistaro; ni volas, ke Espero Katolika 

fariĝu inda ne nur je sia nobla Fondinto, sed ankaŭ je la 
S-ta Religio, kies defendo estas la nura kialo de ĝia ekzisto.” 

Nur viva praktika Katolikismo vivigos nian ,„£spero 
Katolika”; siavice E. K. ree naskos en ĉiam pli larĝaj 
rondoj vivan praktikan Katolikismon. 

se sk s~ 

Nepra lingva ortodokseco. 

Estas necese diri ankaŭ kelkajn vortojn pri nia fideleco 
al la Zamenhofa lingvo, kvankam fakte ni, Katolikoj, ne 
bezonas eldiri tion, ĉar nia fideleco estas nedubebla fakto 
en la historio de Esperanto. 

Mi preskaŭ tute forgesis, ke ekzistas Ido kaj Idistoj; sed 
post kiam mi fariĝis redaktoro de E. K., mi eĉ por la unua 
fojo estis suspektita kiel...idisto! Ho! vi Esperantistoj pli 
fidelaj al Esperanto ol ZAMENHOF mem! Kiom da malbono 
vi semas per via suspektigo kaj herezigo de aliaj! 

Pri mia persono mi nur citas tion, kion mi skribis kiel 
redaktoro en la antaŭparola artikolo de la unua numero 
de Nederlanda Katoliko (Januaro 1910, p. 3.): 

„Estis juĝate nenecese, aldoni en la Regularo al la vorto 
Esperanto: „Zamenhofa”. Ni konas nur unu Esperanton. 
Ni scias, ke ĝi estas multe pli ol sufiĉa en la plenumado 
de sia tasko kiel internacia lingvo, kaj ke ĝi ne bezonas 
plibonigojn pri ĉefpunktoj kaj eble eĉ ne pri malgravaj 
neĉetaĵoj, sed ke tiuj „plibonigoj” ja senpere naskiĝos na- 
turmaniere per la uzado de Esperanto. La pli ol dudekjara 
uzado de Esperanto sur ĉiu imagebla kampo brulstampas 
ĉian iom influegan aliformigon kiel arbitran, kiel nene- 
cesan, kiel nebezonan kaj neutilan .... 

„Tio ĉio sufiĉu por konigi unufoje kaj por ĉiam nian 
vidpunkton kontraŭ la plej grandaj malamikoj de la inter- 
nacia lingvo: la reformistoj. Ni ne plu parolos pri tio, 
konkludante per la vortoj de nia Espero Katolika (Janu- 
aro 1909): „Ni do uzados la Zamenhotan Esperanton sen- 
„diskute, lasante tiujn, kiuj havas tempon por malŝpari, 
„ĉikani pri hipotezaj plibonigoj. Ni volas esti laboremuloj, 
„ne revemuloj.” 

Tion mi skribis jam antaŭ du jaroj! Tamen la plejfidel- 

eguloj demandis al mi, ĉu mi fariĝis idisto, kaj ili citas 
i. a. preserarojn, por pravigi sian suspekton. Tiujn, kiuj 
ne konis la komplikitaj» cirkonstancoj, je kiuj mi en 
1911 devis redakti E. K., mi volonte volas senkulpigi; sed 
tiuj, kiuj scias, ke ĉio estis hoaso, ke estis neeble bone 
prizorgi la redaktadon, estis iomete malicetoj. 

Kun serioza mieno oni suspektas min esti idisto i.a. 
pro la abomenaĵo, ke en la Nov. num?» de E. K. troviĝus 
la vorteto „Oh t”. 

Ni ne pli diros pri tio. Mi tamen volonte kuraĝas kon- 
fesi, ke mi ne volas esti pli severa ol ZAMENHOF mem. 
Nia Majstro ĉiam diras, ke la lingvo Esperanto devas 
evoluiĝi per la uzado. Ni transskribas el „Esperanta Sin- 
takso” de P. FRUICTIER jenajn: „En Esperanto estas nur 
a) unu stila regulo: skribi plej klare. Kio estas klara, tio 
povas esti nekorekta, sed neniam malbona; b) unu mal- 
permeso: skribi malklare. Kio ne estas klara, tio povas 
iufoje esti korekta, sed neniam bona.” 

Plue, ne estas necese, ke ĉiu artikolo en Espero Kafo- 
lika havu almenaŭ tiel bonan stilon, kiel la stilo de ZA- 
MENHOF mem. Cefaĵo estas, ke en E. K. aperu artikoloj, 
kiuj tute taŭgas por ĝia celo. Kompreneble ni preferas 
artikolojn ekzemplajn je lingva kaj stila vidpunkto; sed 
nia gazeto ne estas lingva gazeto, kaj do oni ne prijuĝu 
ĝin nur laŭ lingva kaj stila vidpunkto. 

Ni, Katolikoj, estas ortodoksaj Zamenhotflingvanoj, spite 
eblaj preseraroj en la teksto de niaj artikoloj, spite unu, 
eble nerimarkita, malpli bona Esperanta vorto en iu num- 
Ero. 

Laŭ kutimo ni, Katolikoj, ŝatas laŭprudentan aŭtoritaton 
kaj volonte submetiĝas al la Fundamento, kiu montriĝis 
bonega kaj necesega. Sed ni malŝatas la lingvan liberpen- 
sadon. +) 


1) Irlanda Pastro skribis nin post ricevo de nia novembra No.: 
„Okaze de via artikolo kaj tiu de Abato RICHARDSON, venis al mi 
en la kapon la penso, ke rimarkinda estas la analogio inter la, 
tiel nomita, „libera penso” kaj la „Ido”. Ĉe la unuj granda estas 
la batalo inter la religia aŭtoritato kaj la, rilate al la religio, libera- 

Sufiĉas, por sufoki tuj ĉe la naskiĝo la fabelon pri est- 
inta aŭ estonta idisteco de Katolikoj, apartenantaj al I. K. 
U. E. kaj E. K. Ĉiu I. K. U. E.-ulo estas nepre ortodoksa 


katoliko kaj ortodoksa esperantisto. Se ne, li iru for de ni! 


se = 
Lj 


Pluaj sciigoj. 

Ni deziras, ke Espero Katolika fariĝu plej grava kaj 
pro tio ni decidis enkonduki pagitajn artikolojn. Krom 
por la artikoloj de la redakcio kaj por la diversaj sciigoj, 
ni pagos de post 1 Januaro 1912 po paĝo al niaj kun- 
laborantoj. Komence (atendante la plimultiĝon de nia abo- 
nantaro) la sumo ne estos tro granda. Cetere la sumo 
estos taksata laŭ la graveco kaj literatura aŭ scienca valoro 
de l'artikoloj; laŭ la eminenteco de la verkisto; laŭ origi- 
nale verkitaj aŭ tradukitaj artikoloj; laŭ petita aŭ propra- 
mova labora, k. t. p. Ni esperas ke tiu ĉi nova enkondukaĵo 
havos bonegan etikon kaj instigos multajn kompetentulojn 
kunlabori al nia revuo. 

Car antaŭe troviĝis sur la kovrilo listo de kunlaborantoj, 
el kiuj multaj jam de longe ne kunlaboris en E. K., ni 
forigis tiun liston, kaj petas afable, ke almenaŭ unu per- 
sono el ĉiu lando bonvolu esti Kunlaboranto de E. K. 
ĉu per alsendo de artikoloj aŭ sciigoj, ĉu per instigo de 
siaj samlandanoj por apogi E. K. 

Ni ankaŭ forigis la liston de abonejoj de Esp. Kat. kaj 
petas tiujn, kiuj deziras esti Abonejoj, sciigi siajn nomojn 
kaj adresojn. 

La jara abono estas por ĉiuj landoj 2 Sm. Al librejoj 
ni donas rabaton. Ni enkondukas kolektivan abonon. Ciu 
povas organizi ĝin (ĉu sekretarioj de sekcioj, ĉu aliaj per- 
sonoj, ĉu librejoj k.t.p.) Kondiĉo estas: Almenaŭ 50 abonant- 
oj, antaŭa pago de la kolektiva abonmono kaj antaŭa 
alsendo de la listo kun nomoj kaj adresoj de la kolekt- 
ivaj abonantoj (tiu lasta postulo estas necesa por la kontro 


penso. Ĉe la aliaj la batalo estas inter la lingvista aŭtoritato kaj 
la lingvista liberapenso. Do kun la Idistoj oni devas ĉiam sampensi 
niajn Liberpensulojn, kiuj ne estas (iliaj agaĉoj tion montras) vera 
Zamenhofaj Esperantistoj.” 

lo kaj por eviti konfusaĵojn. La administracio de E.K. devas 
esti informata, ĉu iu antaŭe komuna abonanto fariĝis poste 
kolektiva abonanto.) — La organizanto de la kolektiva ab- 
ono antaŭpagos 1.50 Sm. po abonanto. Kompreneble ne 
estas nia afero, kiam la organizanto postulos, pro sia ad- 
ministrado, de ĉiu kolektiva abonanto iom pli ol 1.50 Sm. 
Tio estas afero inter la organizanto kaj la partoprenantoj 
en la kolektiva abono. 

Ĉiu numero ĝenerale estos proksimume 32-paĝa. Tamen 
laŭ la pligrandiĝo de la abonantaro ankaŭ la amplekso de 
E. K. regule pligrandiĝos. Ni do petas ĉiujn pro ilia propra 
intereso senĉese varbi novajn abonantojn. Cu ne estas 
hontige, ke dum la vivo de P-ro PELTIER la nombro de la 
abonantoj de E. K. estis pli granda ol nuntempe? Antaŭ 
kvin jaroj la Esperanto-movado estis nur pigmeo kompare 
je la giganta Esperanto-movado, precipe inter Katolikoj, 
en la jaro 1912! Ni do kiel eble plej baldaŭ neigu tiun-ĉi 
hontigan fakton. 

Por la bonfarto de gazeto estas tre grave tio, ke ĝi 
ricevu multajn reklamanoncojn. Nia E. K. estas legata 
tra la tuta mondo, en ĉiuj landoj. Pro tio la grandaj kato- 
likaj eldonistoj povos havi grandan profiton, reklamfarante 
en nia revuo. En la eklezia internacia lingvo latina eldo- 
niĝas tre gravaj latinaj verkoj, legeblaj de pastroj kaj 
kleruloj en ĉiu ajn lando. Ofte ĝisnun la legantaro de tiuj 
verkoj estis precipe personaj de la sama lando, kie aldo- 
niĝis tiu verko. Per reklamo en Espero Katolika tia eldo- 
nisto atingas aĉetontaron multe pli grandan. Same pri 
verkoj en Angla, Franca, Germana lingvoj, kiujn lernis 
multaj el niaj gelegantoj. Nia abonantaro do atentigu la 
eldonistojn pri tio ĉi, kaj klopodu ankaŭ por varbi alispe- 
cajn anoncojn por nia revuo. 

La Esperantaj Gazetoj estas petataj intersamĝi kun 
Espero Katolika kaj alsendi librojn por recenzo. — Ni 
volonte recenzigos ankaŭ gravajn katolikajn verkojn, skri- 
bitajn en aliaj ĉeflingvoj, per konatigi kun ili nian legan- 
taron. Ankaŭ volonte ni interŝanĝos kun katolikaj revuoj 
alilingvaj. 


INTER NI 11 


Kvankam kelkaj petis, ĉu la redakcio de E. K. bonvolu 
resendi manuskriptojn nepresitajn, kaj kvankam mi ko- 
mence inklinis por fari tion, tamen mia opinio post mal- 
longa redakcia funkciado tute ŝanĝiĝis. Do — kiel ĝis nun 
okazis, kaj laŭ kutimo ĉe preskaŭ ĉiuj esperantaj gazetoj — 
oni ne resendas artikolojn nepresitajn. Kompreneble la 
redakcio rezervas al si la rajton, korektigi laŭbezone la 
manuskriptojn. 

Pro la multego da ŝanĝoj, kiuj povus kaŭzi multajn 
konfusaĵojn, ni decidis, ke Espero Katolika havas provizore 
nur unu solan adreson, nome tiun de la subskribanto: 

DRO SMULDERS, 
Schijndel (Nederlando). 


INTER NI. 


Karaj gelegantoj de „Espero Katolika ! 

La nova Redaktoro tre deziras ĝui bonajn interrilatojn 
kun vi. Nia revuo estas al ni ambaŭ tre kara. Ĝi memor- 
igas al ni sian bonan, sanktan fondinton, la ĉiam bedaŭr- 
atan Abaton PELTIER. 

Al la starigo de E. K. Abato PELTIER oferis sian tempon, 
sian monon kaj sian vivon. Al tiu pia pastro, ni, Katolikoj, 
ŝuldas la situacion, kiun ni nun ĝuas en la Esperantista 
movado. Kiam li decidis fondi Katolikan Revuon, eĉ liaj 
amikoj malkonsilis al li tiun agon, kaj la malamikoj de 
Esperanto mokis la ideon. Sed Abato PELTIER ne estis 
ordinara viro. Li antaŭvidis preskaŭ profete la mirindan 
estontecon de Esperanto. Li nepre volis, ke tiu batalilo ne 
restu eksklusive inter la manoj de la ne-Katolikoj. Sed“por 
estigi Esperanton vere utilan al la Katolika Eklezio, li sentis 
la neceson. de internacia Katolika Organo. Plue, li sentis, 
ke tiu organo, sub la bela nomo de „Espero Katolika”, 
devas esti, eĉ je la komenco, grava, serioza, Katolika 
Revuo. Li estis tre malriĉa, havis tre malfortan sanon, kaj 
estis tre okupata pri siaj pastraj devoj, tamen li sukcesis 
fondi Revuon, kiu de la unua numero faris impreson, kaj 

gajnis la estimon de la tuta gazetaro Esperantista. Tiu 
famo, ni, la posteuloj de nia kara Abato PELTIER, volas 
konservi, eĉ ni havas la ambicion diri, ke ni volas ĝin pli- 
grandigi. Sekvante la planon de nia fondinto mem, ni 
volas, tiel kiel li volis, altiri al nia internacia organo la 
tutan talenton latentan en la Katolika Esperantistaro, ni 
volas, ke „Espero Katolika” fariĝu inda ne nur je sia nobla 
fondinto, sed ankaŭ je la S-ta Religio, kies defendo estas 
la nura kialo de ĝia ekzisto. Nu, kvankam ni jam ricevis 
multajn gratulojn, senditajn al ni de multaj abonantoj kaj 
legantoj de E. K., ni devas konfesi, ke inter la floroj de 
ni ricevitaj, kuŝis sufiĉe da dornoj. 

Tre fama esperantista estro, inter aliaj, post belaj kom- 
plimentoj pikis la redaktoran manon per sufiĉe akraj ri- 
“proĉoj pro niaj tro oftaj preseraroj, sed la plendoj la plej- 
multnombraj rilatis al la malreguleco de la apero de E. K. 
Ni devas konfesi ke, estinte, la ĵurnalo tre ofte aperis tro 
malfrue. Tial ke ne estas eble al ni klarigi la kialon de tiu 
estinta malreguleco, ni povas nur ripeti tion, kion ni jam 
diris: la kialo neniam estis manko de bonvolo, sed diversaj 
cirkonstancoj tute ne-dependantaj de nia volo. Sed ni ku- 
raĝas diri, ke kun kaj per la helpo de niaj karaj abon- 
antoj, „Espero Katolika” komencos novan vivon kaj ne plu, 
estonte, donos lokon al iu pravigebla plendo. 

Rimarku, ni aldonis: „kun la helpo de niaj abonantoj”. 
Efektive, malnova franca proverbo diras, „la bonaj kontoj 
taras la bonajn amikojn”, kaj sincere, oni kelkfoje forgesis 
la tro elementan fakton,ke la regulareco ĉe iu ĵurnalo multe 
dependas de la reguleco de la pago de la abonoj. Ĝenerale 
niaj abonantoj estas senfiproĉaj je tiu punkto, tamen estas 
al mi malagrable sciigi, ke kelkaj abonantoj, sufiĉe mult- 
nombraj, forgesis, malgraŭ pluraj avertoj, pagi siajn abonojn 
de post pluraj jaroj. Ni ne deziras fari tiel kiel aliaj ĵur- 
naloj, kaj publikigi en nia Revuo la nomojn de la malfru- 
uloj. Ni esperas, ke tiu grava averto sufiĉos kaj ke ili ĉiuj 
respondos al la presita averto, kiun ni proponas sendi al 
ĉiu tre baldaŭ. 


Alia peto kiun ni faras al niaj geamikoj estas labori, 

penadi, por varbi novajn abonojn al nia E. K. La abon- 
prezo estas nur 2 Sm. Kie estas la sincere fervora esper- 
antista Katoliko, kiu ne povas, ĉu persone, Ĉu grupe, trovi 
2 Sm. por aboni la oficialan Organon de tiel ŝatinda tut- 
monda Societo kiel I. K. U. E., kies nura celo estas la 
defendado de la Sankta Katolika Religio ? Nu, internacia 
organo estas tiel necesa al l. K. U. E., kiel la aero estas 
necesa al vivanta homo. La oficiala Organo estas la inter- 
nacia ligilo, la rimedo, per kiu la Katolikaj Ligoj, dissem- 
itaj en la diversaj landoj de la mondo, povas interrilati, 
kaj, sen oftaj, konstantaj interrilatoj, societoj tiel kiel I. K. 
U. E. ne povas agi, ne povas vivi. Ekzemple: ĉu oni povas 
eĉ imagi la ekziston de U. E. A. sen la ekzisto de tiu 
modela, tutmonda ĵurnalo „Esperanto”? Nu, I. K.U.E. 
estas ne nur Esperantia Entrepreno, sed ĝi estas ankaŭ 
starigita laŭ la sama plano kiel U. E. A., ĝi faras al la 
Katolikaro servojn similajn al tiuj, kiuj U. E. A. faras al 
la Esperantistaro je la vidpunkto de materiaj aferoj. 

Jen, karaj gefratoj, tio, kion ni havis sur la konscienco. 
Nun faru ni reciproke nian devon, laboru ni ĉiuj por Dio 
kaj por lia Sankta Eklezio, preĝu, ĉar ĉio devas alveni al 
ni de Dio, sed laboru, ĉar, laŭ la dia ekonomio „Dio help- 
os tiujn, kiuj helpos sin mem”. 

n ARO” 


Diverslandaj Katolikoj, 


VI EKPENU RECIPROKE VIN EKKONI KAJ KUNIĜI. 


Dank’ al la Kreanta Ĉiupovo ni estas la komoj, dank’ al 
Lia graco ni estas la katolikoj. Esti katoliko signifas havi 
la komunan katolikan kredon, obei al unu de D? fondita 
hierarĥio, kaj tiamaniere aparteni kiel membro al unu 
plej granda en la mondo societo, konata al ĉiuj je la nomo 
de la katolika Eklezio. Nomante ĝin plej granda, ni tute 
ne troigas, ĉar ĝi havas ja milionojn da membroj, dissem- 
itaj sur la tuta tero, loĝantaj en ĉiuj landoj kaj regnoj, 
kaj apartenantaj al ĉiuj rasoj, gentoj kaj nacioj. 

En la nuntempa epoko aperas multe da homoj kaj so- 
cietoj, kiuj laŭte predikadas pri la egaleco, libereco kaj 
frateco de nacioj. Laboras ili multe, fervore kaj sindoneme, 
sed, bedaŭrinde, ĝis nun ankoraŭ sensukcese, ĉar la nun- 
tempaj internaciaj rilatoj politikaj, religiaj kaj eĉ komercaj 
restadas, kiel antaŭe, tre malproksimaj de la idealo. Al la 
belaj suprediritaj principoj en la teorio respondas ĉie tre 
malbela realeco en la praktiko. Teoriaj „fratoj” rigardadas 
sin ĉie kiel veraj lupoj. La blankhaŭtuloj amerikanoj ek- 
zemple malamas la nigrhaŭtulajn negrojn kaj flavhaŭtulajn 
japanojn. Siavice por la amasoj ĥinaj ĉiu eŭropano estas 
nur „blanka diablo”. Kaj inter la blankhaŭtuloj mem, kiom 
da reciproka malkonfido, envio kaj eĉ malamo! La franco 
malamas la germanon; la germano — la polon, la polo — 
la ruson, la ruso — la hebreon k. t. p. Ĉie reĝas plej nigra 
malamo, kvankam ĉiuj suprenomitaj nacioj havas la saman 
blankan haŭton. 

Tiamaniere la liberulaj principoj de egaleco, libereco 
kaj frateco en ĉiuj regnoj kaj respublikoj, eĉ la plej kul- 
turaj kaj progresemaj, restas ĝis nun nur belaj, sed mal- 
realaj kaj ofte eĉ malsinceraj parolaĉoj. La sola societo, 
kies agoj ne kontraŭdiras la supre memoritajn principojn, 
estas nur la Eklezio katolika, ĉar ĝi, estante fidela al la 
Krista ordono: Zrante vi instruu ĉiujn gentojn, rigardas 
ĉiujn popolojn kun egala amo, farante nenian diferencon 
inter nacioj civilizitaj kaj barbaraj, konsiderante ĉiujn kiel 
verajn efektivajn fratojn, laŭkorpe devenantajn de unu 
patro Adamo sur la tero, kaj laŭanime — de unu komuna 
Patro Dio en la ĉielo. 

Tiamaniere la Eklezio estas la sole vere liberala kaj 
vere universala asocio, en kiu ĉiuj membroj estas ŝatataj 
kaj traktataj ne sole en la teorio, sed ankaŭ en la praktiko 
kiel veraj fratoj, havantaj egalajn rajtojn, tute sendepende 
de ilia raso, haŭtkoloro, lingvo, nacieco k. t. p. Ĉu iu 
katoliko estas eŭropano, ĉu Japano, ĉu negro, ĉu ruĝhaŭ- 
tulo — ĉiuj estas rigardataj kiel filoj de la Eklezio, lavitaj 
egale per la Krista sango, savotaj per la Krista morto kaj 
destinitaj, por esti feliĉaj en la regno ĉiela je eternaj eternaĵoj. 

Tiu Ĉi konsidero, estante sole vera teorie, estas sam- 
tempe ankaŭ vere progresema en la praktiko. Ĉar, se ni 
katolikoj de iu ajn nacio estas veraj fratoj en Kristo, ni 
ja havas gravan devon de universala internacia katolika 
solidareco, ne sole en nia kredo sed ankaŭ en ĉiuspeca 
agado — scienca, komerca, k. a. Simile al antikva filozofo 
dirinta: komo sum et nihil humanum a me alienum puto, 
ni, nuntempaj katolikoj, kaj precipe katolikoj-esperantistoj, 
povas kaj eĉ devas diri al ni mem: ni estas ja katolikoj, 
kaj tial nenia katolikaĵo estu al ni fremda. Ĉio, kio rila- 
tas la katolikan vivon en diversaj landoj, devas nature 
nin interesi, kiel io al ni mem propra kaj proksima. La 


Eklezio estas ja Krista korpo, ni do — ĝiaj membroj, 
kunligitaj kun ĝi vere, kvankam mistike. Do tiu ĉi reci- 
proka rilato kreas por ni la devon — ellaboradi en ni 


pli da reciproka kompato kaj komuna sentpovo, por ke 
ni ne meritu la riproĉon, ĵetitan de PAŬLO Apostolo sur 
antikvajn idolanojn, kiel homojn sime affectione. Ĉar kia 
korpo estas la Eklezio, se ĝiaj membroj ne sentadus la 
komunan vivon, se unu membro de tiu sama organismo 
tute ne scius, kiel fartas la alia k. t. p. 

En la nuntempa mondo oni renkontas nemalofte la 
ŝatadon de scio pro la scio kaj de sento pro la sento. 
Ni ne imitu tion. Niaj sento kaj scio ne estu sencelaj kaj 
senvaloraj. Pli sentemaj kaj sciemaj ni estu por la pli 
granda gloro de Dio kaj por la pli granda utilo de la 
Eklezio. Dio ĝin meritas, kiel la plej alta Bono; la Ekle- 
zio — kiel la sola en la mondo universala organizacio de 
vera vivo. Ĝia fondinto Kristo, estante la Vivo mem, kreis 
ja ĝin intence, por ke en ĝi kaj per ĝi la homoj vitam 
habeant et abundantias habeant. 

Kaj tiu ĉi Krista intenco ne restis senefika. Dank' al la 
Dia potenco de sia fondinto, la vivo en la Eklezio ne sole 
aperis kaj konserviĝas, sed ankaŭ estas tre riĉa kaj mult- 
forma. Ĝin ja elfaras ne sole homoj-monadoj, apartaj per- 
sonoj, sed ankaŭ aroj da tiuj ĉi monadoj — la katolikaj 
nacioj, kiuj estante videblaj ĉefpartoj de la Eklezia orga- 
nismo, vere povas esti nomataj la membroj de Eklezia korpo. 

Dank’ al tiu ĉi mistika rilato, la Eklezia vivo aperas 
precipe en la vivo de katolikaj nacioj. Se ili vivadas laŭ 
Dia volo, konfesante sian dependecon de Li, ŝatante la 
“alportitan de Kristo religian veraĵon kaj moralajn normojn, 
kaj tiamaniere organizante sian vivon laŭ principoj de 
Dia Logoso, ili fariĝas sanaj, fartas bone kaj ekscitas en 
la Eklezio la senton de ĝojo. Male se iu nacio agadas nur 
laŭ propra egoismo, se ĝi el la materiala kulturo kaj bon- 
stato faras idolon, tute nezorgante pri la religiaj devoj, pri 
la eternaj problemoj de spirito, pri la Diaj normoj de 
l'vivo, ĝi iom post iom komencas sin disorganizadi kaj 
falante en socian ĥaoson pli aŭ malpli rapide alproksimi- 
ĝas al nacia malforto, malsano kaj eĉ fina pereo, kaŭzante 
per tio al la Eklezio la senton de ĉagreno kaj de doloro. 

Tial du principoj — la absoluta principo kaj tonto de 
l'saĝo — la Dia Logoso, kaj la absoluta principo kaj fonto 
de malordo kaj de absurdo — la infera ĥaoso estas kvazaŭ 
du polusoj, inter kiuj konstante sin movadas la vivo de 
katolikaj nacioj, kaj per tio sama — ankaŭ la vivo de la 
Eklezio Batalanta mem — pro la malperfekteco de ĝia 
homa elemento. La influo de I'Logoso alportas al ĝi la 
sanon, la forton, la ordon, la kulturon — kaj eĉ preparas 
vivon eternan; kontraŭe — la influo de ĥaoso puŝas la 
katolikajn naciojn al malsano, al malforto, al anarĥismo 
kaj al barbareco. Tial ĉiu katolika nacio, estante membro 
de la Eklezio, devas energie batali kontraŭ mortigemaj 
principoj de socia ĥaoso. Sed kiamaniere? 

Antaŭ ĉio oni bezonas bone ekkoni la naturon de la 
ĥaoso. Prenita abstrakte ĝi estas la sumo de ĉiuj eblaĵoj 
kaj kontraŭaĵoj samtempe kunekzistantaj kaj per nenio 
limigitaj aŭ difinitaj En la ĥaoso ekzistas nenio nepra. 
En ĝi ĉio povas esti aŭ malesti, en ĝi ĉio estas en la 
pofencio, nenio en la akto. Estante nature „un Grand Peut- 
Etre”, ĝi estas egalvalora al „un Grand Rien”. 

Kiel tia, ĝi estas ĉiam kontraŭa al la akto, t. e. al ordigo, 
al organizado. La komencan ĉefĥaoson, la biblian „tohu- 
vabohu” forigis la ĉiupova Logoso, la Dia „Fiat”. Sen Li 
nia mondo havis la eblon tute neekzisti, la korpoj ĉielaj 

povis esti de ĉiuj eblaj formoj kaj grandecoj, esti disme- 
titaj en ĉiuj eblaj interspacoj, moviĝi en ĉiuj eblaj linioj 
k. t. p. Post la Logosa „Fiat” ĉiuj tiuj ĉi eblaĵoj estis 
forigitaj. La mondaro eliris el eblaĵaro. La planedoj, estinte 
apartigitaj de sunoj, ricevis ĉiuj sian propran grandecon, 
formon, peron; al ĉiu el ili estis difinita la propra orbito 
kaj la leĝo de movo. Tiamaniere el la malluma ĥaoso 
eliris la bela mondo — kosmoso. La komenca „tohuvaboku”” 
sukcese venkita per Dia Logoso ne estas plu videbla en 
la ĉielo. Anstataŭ la ĥaoso, tie reĝas la ordo, la harmo- 
nio ..... Sed sur la tero? 

Ho ve! Tie ĉi la batalo kun la socia „tohuvaboku” estis 
nur komencita, sed ankoraŭ tute ne finita. Ĉiuj niaj rila- 
toj — familiaj, naciaj, internaciaj, komercaj, politikaj, reli- 
giaj, ekleziaj .. .. daŭradas esti ĝis nun sur la vojo, 
kondukanta de l'komenca ĥaoso al la fina Logoso. Paroli 
pli detale pri tio Ĉi ni ne havas nun la eblon. Por tio 
ĉi oni bezonus grandajn volumojn anstataŭ malgranda 
gazeta artikolo. Tial ni kontentiĝos nur tie ĉi per kelkaj 
malgrandaj konsideroj pri la devaj el nia flanko penoj por 
forigi pli sukcese la socian ĥaoson el nia katolika vivo. 

Ke tiu ĉi vivo ne estas ankoraŭ plene penetrita per la 
principoj de Logoso, oni ĝin ne bezonos pruvi. Gi estas 
klare per si mem. Ni katolikoj nuntempaj ne estas ja 
sanktuloj. lam aperas inter ni eĉ grandaj krimuloj kaj 


malbonuloj. Kaj inter bonaj katolikoj mem — kiom da 
malperfekteco kaj malsaĝecoj en la ĉiutaga vivo! Dividitaj 
je diversaj nacioj, klasoj kaj partioj — ni longe ne similas 


la unuajn kristanojn, havintajn unu koron kaj unu animon. 
Estante tre zorgemaj pri Si mem kaj siuloj, ni ofte forgesas 
la devon je aliaj gekatolikoj. El tie — tiom da katolikaj 
malriĉuloj suferas la mizeron! Tiom da katolikaj intanoj 
kaj gejunuloj pereas el la manko da pano materia kaj 
spirita! Tiom ankaŭ da izoleco kaj eĉ malamo inter la 
katolikaj nacioj! Pri la internacia katolika solidareco oni 
bezonas ankoraŭ multe pripensi kaj multe labori. Antaŭ 
ĉio ni devus zorgi pri la kreado kaj organizado de multaj 
universalaj internaciaj katolikaj asocioj por komuna bata- 

lado kontraŭ la universalaj malhonorigantaj la nuntempan 
mondon malbonaĵoj en la formo de pornografio, de prosti- 
tucio, de alkoholismo, de paŭperismo, de nacia ŝovinismo, 
de internacia antikristanismo, de politika opresado de 
katolikoj en diversaj landoj k. t. p. k. t. p. Grandega laboro, 
bezonanta grandegan ariĝon de katolikaj fortoj. Bedaŭ- 
rinde ni ĝis nun sciis plej ofte nur plendi, kvazaŭ oves 
dispersae. Eĉ la grandaj katolikaj nacioj similas al la 
loĝantoj de unu granda domo. La domo estas vere vastega, 
havas multajn ĉambrojn, luitajn de loĝantoj. Ili scias, ke 
ilia domo estas komuna, ke ĉiu el la loĝantoj dependas 
de tiu sama propraĵulo, sed neniu zorgas pri la najbarlo- 
ĝanto, neniu volas interesiĝi pri tio, kio okazas post la 
muro, en la proksima ĉambreto .... Cu ne vera nia 
imago ? Ĉar kiom ni efektive scias pri la katolika vivo 
en la alilandujo ? Cu ni havas rilatojn kun alilandaj kato- 
likaj organizacioj? Ĉu ni zorgas diverslandajn similajn 
katolikajn organizaciojn kunigi en grandaj internaciaj ka- 
tolikaj ligoj?! Je tiuj kaj similaj demandoj la plej ofte 
ni estas devigataj silenti aŭ pro la honto ruĝiĝi. Fakto 
bedaŭrinda, sed vera. Unuigitaj en Kristo kaj en la Ekle- 
zio, ni ordinare restas tutfremdaj al si mem. Ni havas 
fortojn, sed tiuj katolikaj fortoj pro sia disigiteco ne pro- 
duktas tiom da bono, kiom ili povus produkti, se ili estus 
arigitaj. Ni havas sufiĉe grandan kapitalon, sed tiuj ĉi 
katolikaj milionoj, ne estante deve de ni mem organizitaj, 
donas plej ofte profiton nur al nekatolikaj bankieroj. Ni 
havas glorajn scienculojn en ĉiuj branĉoj de lscienco kaj 
estis eĉ invititaj de Pio X mem organizi unu grandan 
„Internacian katolikan asocion por la progreso de l”'scienco”” 
(L'association catholique internationale pour le progres de 
la science), sed ankaŭ tiu ĉi bela kaj grandioza projekto 
restadas ĝis nun ne efektivigita. Kaj ĉie ni katolikoj agadas, 
kvazaŭ ni estus volantaj pruvi la verecon de Kristaj vortoj, 
ke filoj de tui ĉi mondo estas pli saĝaj of ni .... Niaj 
kontraŭuloj ne imitas nin en tio ĉi. Ili konstante laboradas, 
sin organizadas, kovrante la tutan mondon per la reto de 
siaj universalaj internaciaj asocioj. Tiajn asociojn posedas 

masonoj, liberpensuloj, teozofoj, socialistoj, izraelidoj k.a. 
La nuntempa gazetaro, telegrafo, fervojaro, vaporŝiparo, 
aerveturado, kaj la Esperanto mem faras la agadon de 
suprediritaj internaciaj asocioj milfoje pli facila, pli suk- 
cesa kaj per tio sama — pli terura kaj danĝera al nia 
Eklezio, ol antaŭe. Do ni katolikoj devas maldormi, ariĝi, 
kaj ekkomenci ankaŭ la organizacian laboron en granda 
skalo. 

Dank ”al Dio la prepara laboro estas jam ĉie komencita. 
Ne ekzistas iu katolika nacio, kiu ne estus kreinta ĉe si 
tian aŭ alian nombron da bonegaj katolikaj organizacioj. 
Kelkaj el ili, kiel la germana „Volksverein”, la nederlanda 
„Boerenbond” k. a. posedas centmiloj da membroj. Tio ĉi 
estas grandaj fortoj. Nia unua devo estas ilin ekkoni kaj 
ekstudi la manierojn de ilia agado. 

La studado kaj esplorado de diverslandaj katolikaj or- 
ganizacioj, certe ne povos esti farita sen la ĝenerala es- 
plorado de P katolika vivo en respektivaj landoj. Ni do 
havas la devon esplori ĉiujn kondiĉojn ekonomiajn, sociajn, 
politikajn, naciajn k. a., en kiuj tiu aŭ alia katolika popolo 
sin trovas. Certe laboro ne facila, bezonanta multe da es- 
ploroj kaj studoj. Sed tiujn studojn povas multe faciligi 
nia kara Esperanto. Dank’ al tiu mirinda komunikiĝilo, ni 
katolikaj esperantistoj povas facile ricevadi la necesajn al 
ni sciigojn pri la katolika vivo en iu ajn katolika lando. 
Dank’ al alia nia komuna ligilo, la „Espero Katolika”, ni 
havas la eblon fari tiujn-ĉi sciigojn koneblaj al ĉiuj. Se 
tiu-ĉi nia organo farus alvokon al diverslandaj esperant- 
istoj katolikoj, mi estas certa, ke sin trovus almenaŭ po 
unu nia samideano, kiu konsentus alsendi al la „Espero 
Katolika” malgrandan artikolon pri la katolika vivo en sia 
lando, respondantan almenaŭ je la sekvantaj demandoj: 
1) Kia estas la nombro da katolikoj en tiu lando ? al kiaj 

nacioj ili apartenas ? 

2) Je kiom da eparĥioj ili estas dividitaj ? Ĉu multnombra 
pastraro ? 

3) Kiaj estas rilatoj inter la katolika Eklezio kaj Ŝtato? 
4) Kiaj ekzistas katolikaj organizacioj kaj kiel ili agadas ? 

5) Kiaj estas lokaj malfavoraj kondiĉoj kaj eĉ danĝeroj al 
katolikismo ? 

6) Kia estas katolika gazetaro ? Ĉu ekzistas katolikaj lern- 
ejoj, kaj kiom ? 

7) Kiaj estas ĉefaj kondukantoj de P katolika vivo kaj 
agado ? 

8) Ĉu estas farataj ĝeneralaj katolikaj kunvenoj kaj pri kio 

oni diskutas en ili? 

k. t. p. 

La similaj sciigoj el ĉiuj katolikaj landoj kaj nacioj, es- 
tante presitaj en la „Espero Katolika”, eble donus ian pu- 
ŝon al disvolviĝo de l” katolika agado eĉ en tiuj landoj, 
en kiuj ĝi estis ĝis nun ne tro vivplena. La ekzemplo ja 
estas ordinare tre infektema. Vidante aliajn sukcese labor- 
antajn sub la katolika standardo, oni siavice ekflamiĝus 
dirante: povis ĝin fari tiuj kaj aliaj, kial do ne povus ni 
mem ? 

Tiuj konsideroj igas min peti la estimatan redakcion de 
„Espero Katolika”, ke ĝi bonvolu enkonduki la konstantan 
rubrikon pri la katolika vivo en diversaj katolikaj landoj 
kaj siaflanke inviti la diverslandajn samideanojn al tiu-ĉi 
utila laboro. Laŭ nia opinio, ĝi povos havi grandan valo- 
ron por la estonteco. Car ekkoninte bone la nune ekzist- 
antajn ĉiaspecajn katolikajn organizaciojn naciajn, oni po- 
vos jam ekkomenci la kreadon de similaj katolikaj orga- 
nizacioj internaciaj. Kompreneble pro sia universaleco kaj 
internacieco ili devos esti fondataj kun la permeso kaj la 
beno de la centra Eklezia ĉefestraro. 


Kovno 1. IX. ?11. P-RO A. DOMBROVSKI. 

Projekto de Eldono de Jarlibro 


PRI LA KATOLIKA VIVO EN ĈIUJ LANDOJ DE LA MONDO. 


Pripensoj pro la Artikolo de P-ro Dombrovski. 


Komenci la novan jarkolekton de Espero Katolika per 
artikolo de famekonata teologo, matematikisto kaj poeto 
kaj unu el la plej malnovaj Esperantistoj, estas por la 
legantaro kaj la redakcio antaŭsigno de estonta sukceso. 

Kaj la artikolo de P-ro DOMBROVSKI estas tiel aktuala; 
ĝi montras tiel klare tion, kion bezonas la Katolikoj de 
nia epoko por sampaŝe marŝi antaŭen kun la cetera hom- 
aro; ĝi tiel konvinkige pledas, por ke sur ĉiu kampo de 
la vivo la Katolikoj internacie sin organizadu: postulo 
por fruktodona batalo kaj laboro en tiu-ĉi jarcento, 
naskinta la internaciecon ; unuvorte, ĝi tiel ĝustatempe 
instigas la Katolikojn diversnaciajn, por formeti ilian ne- 
zorgemecon pri reciproka kuniĝo kaj kunagado, ke ni vere 
rajtas diri, ke lia artikolo enirigos la katolikan vivon de 
la tuta mondo en novajn vojojn. ... Ne! lia voĉo ne 
estos voĉo de iu, vokanta en dezerto! Almenaŭ la Ka- 
tolikoj esperantistaj estas vekiĝintaj, kaj la rimedo de la 
internacia lingvo — tiu-ĉi alia flugmaŝino de nia tempo — 
levas nin tiel alte super la bariloj de la naciaj lingvoj, ke 
ni per ĝi, neĝenataj kaj nemalhelpataj, transflugas la na- 
ciajn limojn. kiuj antaŭe disigis la Katolikojn en grupoj 
tute fremdaj unu al alia. Kiel ni, fratoj katolikaj, povis 
forgesi, ke ni ĉiuj en la rava naturo de Dio spiras la 
saman aeron kaj ke nia koro laŭ sama maniero batas por 
la samaj idealoj, bezonoj kaj interesoj ? 

eO 


ske 

Efektive! Kiam ni ĉirkaŭrigardas, ni konstatas ĉie, ke al 
la arbo de la homara vivo energie burĝonas la internaci- 
eco. Gi vidiĝas ĉiupaŝe, tie-ĉi kaj tie jam fruktigante la 
naciajn instituciojn, la asociojn sciencajn kaj aliajn. Precipe 
la scienco moderna jam internaciiĝis sufiĉe plene per kon- 
gresoj, kunlaboroj kaj internaciaj oficejoj, kiuj kunligas la 

diverslandajn sciencistojn. La moderna scienco, precipe la 
naturscienco, disvolviĝis potence dum la lastaj kvindek 
jaroj kaj ĝi prave meritas la admiron kaj respekton de la 
homoj pro siaj mirindaj eltrovoj kaj progresoj. Sed be- 
daŭrinde, pro la malreligieco de la plimulto de ĝiaj pioni- 
roj, tiu moderna scienco prezentas sin kiel la ĉiupovo kaj 
ĉiuscio. Tamen ĝi estas eble pli nescia pri la plej alta kaj 
supera Scienco ol la plej malcivilizitaj sovaĝuloj. Gi tute 
ne konsciiĝas, ke ekzistas Kreanto, de kiu ĉiu kreitulo kaj 
kreitaĵo ĉiumomente dependas. Certe, la scienco donus 
precizan kaj detalan deklaron pri la fenomeno, ke nia tero 
baldaŭ tute senviviĝus kaj ĉiel mortus, se la viviga suno 
subite estingiĝus; ĝi deklarus freneza tiun, kiu volus klar- 
igi la vivon surteran kun ĉiuj ĝiaj mirindaĵoj, ekster ĉia 
influo de la suno radianta. Tamen ĝi kuraĝas aserti, ke la 
universo, plena je mondvivo, ne bezonu la Eternan Sunon, 
ĉiumomentan Fonton de ĉiu energio.!) 


1) GRANDA PROFETO DE NOVA „DIECO”. 


En Septembro 1911 okazis la unua internacia monista kongreso 
sub la prezido de la konata ĥemiisto Prof-ro W. OSTWALD, la prezi- 
danto de la germana monista asocio. La Monismo estas la nova 
nomo de la Malkredo em ĉiuj ĝiaj formoj, kontraŭreligia unuiĝo 
laŭ iniciato de ERNST HAECKEL. 

En tiu kongreso paroladis la ĉefaj monistoj, riĉaj je malplenaj 
promesoj kaj kavoj vortoj, malriĉaj je bonfaraj donacoj kaj tuŝeblaj 
faktoj. Inter ili Prof-ro W. OSTWALD, kiu je l'fino de la kongreso 
fiere malvolvis sian belaspektan pavan voston, dirante: „Mi fermas 
la unuan internacian monistan kongreson kaj malfermas la monistan 
jarcenton”; — kaj kiu dum la kongreso aŭdigis sian akran pavan 
voĉon, deŝirantan la homarajn orelojn. Lia parolado (laŭ iu liber- 
pensa raporto) „estis apoteozo de la Scienco de la Naturo, la sole 
vera, ĉion ampleksanta scienco . . . . La scienco fariĝu pli kaj pli 
la plej alta bono de "homaro. La Dieco, kiu komence estas es- 
tinta la plej alta bono, pli kaj pli disvaporiĝis, ĝis kiam Ĝi hodiaŭ 
estas anstataŭata per nenio alia krom per la Scienco”. 

Post la kongreso la kongresanoj vizitis la patron mem de la 
Monismo: ERNST HAECKEL. Eĉ tiu ĉi, respondante, diris „ke kelkaj 
teoriaj diferencoj apartigis lin ja de la perforta vidpunkto de Prof-ro 
OSTWALD”. Verdire, la „malkleraj” katolikoj tute samopinias kun 

Fakte la moderna scienco, kontenta je si mem, scias 
nur amaseton da eksteraj faktoj kaj donitaĵoj, kaj nescias 
la esĉencor kaj fundamenton de ĉio ekzistanta. Ho jes! 
ĝi pretendas pedante scii la fundon de l'afaroj; almenaŭ 
la malreligiuloj fanfaronas kun impertinenta aplombo, ke 
siaj nuraj supozoj kaj opinioj (ofte produktoj de antaŭ- 
juĝo kaj intence volitaj konkludoj) estas la ekzaktaj, certaj, 


la klera patro de la Monismo pri la majstra fanfaronaĵo de Prof-ro 
W. OSTWALD. 


La konvertito ANDRE GODARD komencas sian bonegan libron : 
„Le Positivisme Chrétien”? per la vortoj: „Multe da homoj de nia 
epoko opinias, tiel kiel mi tion estis kredinta, ke Katoliko ne povas 
esti homo klarigita”. Lia libro pruvas la malon. Pri tiuj, kiuj ne 
akceptas Kreinton, li skribas: „Tiam ni devas akcepti, ke la mal- 
pli entenas la pli, zero la nombron; kaj ke polvo, kies originon 
cetere oni ne klarigas, aglomeriĝas laŭhazarde, por produkti la 
mineralon, la kreskaĵon, la birdon, la insekton, la kvarpiedajn be- 
stojn, la etendaĵon ekvilibrigitan de la planetsistemoj, la lumon 
kaj la vivon nervan, la penson homan, lian volon, lian koron ! Kia 
frenezeco”! 

Li citas GUSTAV DROZ: „Kion do faras ĝi, via scienco ? Ĝi metas 
etiketojn sur la misterojn, ĝi katalogas siajn nesciaĵojn. Vi kom- 
prenas ĉion! Kaj vi eĉ ne scias, kiamaniere naskiĝas ideo en via 
propra cerbo. Vi verŝu klaran vinon; do diru al mi tute simple, 
kio estas la peztiro, la pezeco, la lumo, la vibro molekula; kio 
estas ĉiuj tiuj proprecoj de la materio, kies nomojn vi diris al mi 
tiel ofte, neniam difinante ilian esencon? Via scienco transsaltas 
la abismojn, kaj forte kriegas, ke ĝi plenigis ilin”. 

GODARD diras ankaraŭ: „Tiuj, kiuj neas ĉion, havas kavajn vor- 
tojn por maski la teruron de siaj materialistaj sistemoj, populari- 
gitaj de nesciuloj, poste akceptitaj de la nuntempa popolamaso, kiu 
estas sciencadoranta; senkontrola akceptado de la orakoloj de la 
Scienco. Unu el ili kuraĝis diri: „Poft kiam mi dissekcas la homan 
korpon, mi en ĝi neniam renkontis animon”. Sed kiu studas lani- 
mon, ankaŭ en ĝi neniam trovis muskolojn .... 

„Infanaĵo la scienco, kiam ĝi direktas siajn sagojn kontraŭ la 
ĉielo. Misio tre alta, kiam ĝi, kun Newton, Laplace, Cuvier, Che- 
vreuil, Pasteur, Faye, Quatrefages, konfirmas Dion en iu parto 
elesplorita de la Kosmo.” 

definitivaj konkludoj de LA scienco. Neniel malhelpas, ke 
la teorioj de fiu scienco ŝangiĝas almenaŭ ĉiujn dek jarojn; 
ke la disvolviĝo de tiu sama scienco ĉiufoje renversigas 
la ĝustecon de ĝiaj antaŭaj hipotezoj : ili senhonte daŭrigas 
sian kontraŭreligian agadon, ne rimarkante sian malsaĝecon. 
kaj malpovecon; ĉar ili povas meti kontraŭ la dum mil- 
jaroj neŝanĝita kaj neŝanĝebla Vero nur sistemojn, kiuj 
ŝanĝas ĉiumomente sian nomon kaj enhavon; nur asertojn, 
kiuj senĉese varliĝas kaj aliiĝas.“) 

Jen de tempo al tempo iu internacia kongreso subite 
konigas tra la tuta mondo la novebakitajn „solvojn de la 
scienco” (tiel la malreligiaj scienculoj kutimas nomi siajn 
elpensaĵojn); tuj poste duarangaj „kleruloj? en ĉiuj naciaj 
popularigas tiujn unutagajn hipotezojn kiel eternajn leĝojn 
de dio-naturo. 


2 HOMARPRAPATRO SIMIO REFARIĜIS SIMPLE .... SIMIO. 


Mi ricevis en Septembro 1911 prospekton de granda eldonisto 
de sciencaj verkoj: GUSTAV FISCHER en Jena (Germanujo); ĝi estis 
enmetita en grava germana kuracista revuo. Ĉar tiu prospekto do 
estis destinita por serioza kaj scienca legantaro, la eldonisto openiis 
necese, klare montrigi la seriozecon de la anoncita verko, spite 
ĝia titolo: „Die Abstammungslehre” (La doktrino pri homa ori- 
gino). Mi citas jenajn rimarkindajn frazojn el la teksto de tiu 
rekomenda prospekto (mi substrekis kelkajn): 

„La doktrino pri homa origino okupas ankoraŭ ĉiam la ĉefan 
lokon en la naturscienco, kvankam jam pasis duonjarcenton de post 
la sensacia verko de DARWIN. Se ĝi ja kelkatempe malprogresis, 
precipe kaŭze de troo da teoriaĵoj kaj fantasiaj designaĵoj 
(designitaj figuroj), tamen ni nun vivas en epoko, en kiu oni pli 
ol iam laboras al la ekzakta konstruo de tiu doktrino. Per tiuj ĉi 
modernaj esploradoj sendube la aspekto de la origindoktrino tre- 
ege aliiĝis. Spite tio la populara literaturo ankoraŭ ĉiam moviĝ- 
as en la vojoj de la komenca Darwina epoko, tiel ke la progres- 
avidaj laikoj apenaŭ aŭdas ion pri la plua elfaldiĝo de la dok- 
trino, pri la bataloj de la lastaj tempoj. Ĉar ja la plejmulto 
de la popularigantoj precipe de tiu ĉi materio estas tute fremdaj 
al la viva esplorado de la scienco. ... GOLDSCHMIDT instruas nin 
la malfacilan fakon de la moderna doktrino pri herediteco, kiu 
komencas anstataŭi la malnovajn fundamentojn de la doktrino 

Kaj senĉese ĉiuspecaj ĵurnaletoj kaj libretoj ripetadas 
senkontrole tiujn senfundamentajn frazojn kaj nutras kaj sa- 
turigas per tiuj malsciencaĵoj kaj malveraĵoj la popolon, 
adoranton de ĉio, sur kio oni gluas la etiketon: scienco. 


pri homa origino. ... En la doktrino pri la ŝtoniĝoj, kiu estas tiel 
grava por lorigindoktrino, la originteoritaj vidpunktoj suferas 
revoluciajn sanĝiĝojn. ... 

Kaj la eldonisto finigas sian prospekton jene: „Tiele tiu ĉi libro 
okupas tute specialan lokon, kaj precise pro la priskribo de la 
vidpunktoj de diversaj, treege seriozaj, scienculoj, ĝi baldaŭ treege 
estos ŝatata de tiuj ĉiuj, kiuj nepre deziras havigi al si fidindan 
kaj ne tro hipoteze koloritan scion pri la doktrino de homa origino 
laŭ ĝiaj plej modernaj rezultatoj”.— 

El tiu ĉi prospekto, en kiu la eldonisto pro sia propra intereso 
sincere konfesas la veron (kompreneble interkonsente kun la 11 
scienculoj-verkistoj), mi konkludas jenajn: 

l-e ke la naturscienco senĉese ege variiĝas kaj aliiĝas. 

2-e en la okuloj de la sciencularo mem la origindoktrino perdis 
sian sciencecon kaj seriozecon tiugrade, ke estas necese, por ke 
scienculoj aĉetu verkon pri tiu temo, ke oni konfesu la malsciencecon 
kaj malseriozecon de pli fruaj verkoj pri la sama temo. 

3-e ke vere la originteorio havas nun tute alian aspekton ol je 
la tempo de DARWIN kaj poste. Plue, ĉu i.a. Ernst Haeckel mem 
(pri kiu ĉiu scias, ke li estas la aŭtoro de la „fantasiaj designaĵoj'” 
pri kiuj la prospekto parolas kiel pri fakto pruvita) ĉu ne HAECKEL 
mem diris en sia parolado, legita dum la monista kongreso, ke la 
homo ne devenas de konataj bestoj, do ne de simio? Nunmomente 
HAECKEL devenigas la homon de „tre longa serio da estingiĝitaj 
vertebratoj.... antaŭ multaj milionoj da jaroj”. — Do, enterigu 
ni nian prapatron, la simion! 

4-e Ke la agado de la kontraŭdarwinistoj (la Jezuito E. WAS- 
MANN k.m.a.) havis grandegan efikon en la senpartia kaj serioza 
mondo scienca; inter si la scienculoj sincere konfesas, ke la teorio 
de DARWIN pri homa origino estas malvenkinta. 

5-e Ke en 1912 ankoraŭ oni ĉie daŭrigas instrui al la amaso la 
belajn hipotezojn de Vantaŭa jarcento pri nia deveno el simio 
k.t.p. kaj ke ĉiuj tiuj homoj estas plej grandaj nesciuloj pri la 
hodiaŭa stato de la sama scienco, kiu pli frue donacis al ili la 
enviindan honoron, fiere akceptitan, esti infanoj de simio, anstataŭ 
infanoj de Dio, | 

Tiuj ĉarletanoj! Anstataŭ verajn rezultojn de la senpartia 
scienco, ili vendas nur la partiajn asertojn de senreligiaj 
scienculoj. 

Ĉu ne okazas io simila en Esperantujo ? La batalo kon- 
traŭ la Esperantismo multrilate tiel similas al la batalo 
kontraŭ la Katolikismo, ke mi ne pli klare povas kom- 
prenigi la situacion ol per jena komparo. 

Ni havas tri specojn da kontraŭesperantistoj: 

le. La ne-esperantistaj scienculoj, ofte veraj scienculoj, 
kaj la ne-esperantista publiko, kiu ĵuras pri Ĉio, sur kiu 
oni gluas etiketon: la scienco. 

Tiuj scienculoj, nenion konante pri Esperanto krom tio, 
ke ĝi estas artefarita kaj internacia lingvo, tuj kun la plej. 
granda nescieco pri la afero — do laŭ plej malscienca 
maniero — eldiras la plej malsaĝajn frazojn, refutitajn jam 
kvaronjarcenton per la faktoj (ekz. ke arta lingvo estas 
ne ebla, ke en ĝi la homoj ne komprenados unu la alian, 
ke ĉiu popolo uzados ĝin alie, ke en ĝi oni nenion povas 
esprimi, ke ĝi mortigus la naciecon, k. t. p.) Ili proponas 
siajn frazojn kiel nerefuteblan rezulton de logika rezonado 
kaj kiel konkludojn de la scienco! 

2e. La reformistoj, tiuj kiuj libere pensas, kiuj posedas 
inklinon al sendependeco, kiuj nepre ne povas sin submeti 
al iu aŭtoritato, kia ajn prava kaj rajta kaj necesa kaj 
laŭprudenta ĝi estu. Ankaŭ ili motivas sian agmanieron 
pro la postuloj de la scienco. llia ambicio kaj aroganteco 
blindigas ilian prudenton kaj enirigas ilin en novajn vo- 
jojn, kondukantajn al anarĥio kaj ĥoaso. 

3e. La senfideluloj, kiuj kun fanatiko malamo perseku- 
tas siajn antaŭajn samideanojn, kaj estas la instigantoj kaj 
fidelaj helpantoj de la du aliaj specoj da kontraŭesperan- 
tistoj. Ili nur kaŭzas sian propran ruinon. 

Jen ankaŭ la tri kategorioj de kontraŭ-katolikaj homoj. 
Religia nescieco (plej ofte ĉe scienculoj), religia sende- 
pendeco, religia netideleco kun fanatika malamo de apostato. 

Kaj tiuj ĉiuj kun enviinda fervoreco internacie propa- 
gandas la doktrinon de malreligiaj scienculoj (erarige pro- 
“'ponitan kiel la doktrino de la Scienco). 


PROJEKTO DE ELDONO DE JARLIBRO 27 
E“ 

Ĝenerale ni, Katolikoj, daŭrigas nian malnovan manieron 
de agado kaj memdefendo kontraŭ la nova fortego de 
malreligia internacieco; armitaj je malsimilaj armiloj, tro 
mallongaj kaj nesufiĉaj por trafi la kunigitajn popoltromp- 
istojn, ni izolitaj malŝparas niajn fortojn. En ĉiu nacio ni ja 
admiras katolikajn pionirojn, kiuj en sia ĉirkaŭaĵo kuraĝe 
defendas la Eklezion kontraŭ tiuj atakoj. 

Sed kion ili valoras kontraŭ la plenmano da internacie 
organizitaj malamikoj kun ilia armeo da ĉiulandaj propa- 
gandistoj, kontraŭ kiuj ili ne havas taŭgajn defendilojn ? 
Rajdante sur ĉevalo, ili persekutas malamikon, kiu rapide 
ĉirkaŭflugas en aeroplano. 

La Katolikoj ne maltrankviliĝas pri siaj katolikaj fratoj 
loĝantaj en aliaj ĉambroj de la katolika Domo. „Ili ne 
volas interesiĝi pri tio, kio okazas post la muro en la 
proksima ĉambreto”,skribas P-ro DOMBROVSKI. „Kion utilas,” 
li aldonas, „ke ni plej ofte nur scias plendi kiel oves dis- 
persae” (ŝafoj disigitaj). Kaj Episkopo PELCZAR demandas 
en sia belega parolado (vidu artikolon de P-ro SZUREK): 
„Ĉu sufiiĉas sole preĝadi? .. . Do pro la fervorega agado 
de malamikoj estas necese montri pli da agado de l'kato- 
lika flanko”. — Sed, mi aldonas, agado konforma kaj pro- 
porcia al ilia agado, t. e. ni devas aldoni al nia ĝisnuna 
regiona, nacia agado la internacie organizatan agadon. 
Mi ripetas la vortojn de P-ro DOMBROVSKI: „Antaŭ ĉio 
„ni devus zorgi pri la kreado kaj organizado de multaj 
„universalaj internaciaj katolikaj asocioj .. . . Cu ni zor- 
„gas diverslandajn similajn katolikajn organizaciojn kunigi 
„en grandaj internaciaj ligoj? .... Ĉar ni, katolikoj de 
„iu ajn nacio, estas veraj fratoj en Kristo, ni ja havas 
„gravan devon de universala internacia katolika solidareco, 
„ne sole en la kredo, sed ankaŭ en ĉiuspeca agado — 
„socia, scienca, komerca k. t.p..... Ĉio, kio rilatas la 
„katolikan vivon en diversaj landoj, devas nature nin in- 
„teresi, kiel io al ni mem propra kaj proksima”. 

Kaj P-ro DOMBROVSKI ne kontentigas isin je vortoj, li 
aldonas praktikan rimedon por diskonigi la katolikan vivon 

de ĉiu ajn nacio tra la tuta mondo. Li proponas praktikan 
komencon. 

Nebezone diri, ke mi varme aplaŭdas la proponon de 
P-ro DOMBROVSKI. Tamen mi kuraĝis proponi al li iomete 
alian aranĝon de l'afero. Mi detale skribis pri tio, kaj mi 
nur citos lian respondon: „Mi volonte aprobas vian pro- 
„jekton pri la „tutmonda jarlibro” kaj permesas aldoni al 
„mia artikolo ĉiujn rimarkojn, kiujn vi trovos necesaj. Kiel 
„redaktoro, vi havas eĉ la rajton mallongigi mian artikolon. 
„Ni ja devas fari ĉion plej bone, por la plej granda gloro 
„de Dio”. 

LI ua 

Jen mia intenco: 

l-e. En 1913 mi eldonos „Jarlibron pri la katolika vivo 
en ĉiuj landoj de la mondo”. Ĝi estos spegulo de la age- 
meco kaj kunlaboremo de la Katolikoj Esperantistaj. Ĝi 
estos taŭga rimedo, por ebligi facilmaniere internaciajn in- 
terrilatojn kaj organizadojn, konigante jam ekzistantajn 
asociojn kaj instituciojn ĉiuspecajn, iliajn estrarojn (adresojn) 
kaj mallonge iliajn celon, laborojn kaj rezultatojn. Ĝi donos 
statistikon kiel eble plej diversmaterialan pri la Katolikismo 
kaj ĝiaj efikoj. Ĝi do ne estos jarlibro pri katolika Espe- 
rantismo, sed jarlibro pri la tutmonda Katolikismo. Ĝi estos 
utila, ne nur al Esperantistoj, sed ankaŭ al ĉiuj progrese- 
maj pioniroj katolikaj, eĉ ne-esperantistaj. Kvankam la 
teksto estos Esperanta, tamen en Ĉiu lando oni povos en- 
glui „ĉefeĉan ŝlosilon” en nacia lingvo, kaj tiamaniere ĝi 
fariĝos uzebla por ĉiu ajn. Nebezone diri, ke ĝi samtempe estos 
granda propagandilo, ne nur por Esperanto ĝenerale, sed 
precipe por nia I. K. U. E. speciale. 

Mi do insiste petas miajn samcelanojn, alsendi al mi 
antaŭ la l-a de Julio 1912 siajn donitaĵojn kaj raportojn 
pri la katolika vivo en sia lando; oni alsendu ankaŭ na- 
ciajn katolikajn jarlibrojn aŭ aliajn librojn aŭ revuojn, el 
kiuj mi povus ĉerpi bezonan materialon. Krom Holandajn, 
Francajn, Anglajn kaj Germanajn librojn, oni alsendu 
ankaŭ alilingvajn librojn, nur aldonante tradukon de vortoj, 
kiuj estas nekompreneblaj por Esperantisto, aŭ de tiu 

teksto, kiu precipe estas grava por nia jarlibro. Estas 
necese, ke en ĉiu nacio, kiu partoprenos, la katolikoj kon- 
siliĝos inter si, kiuj kaj kiamaniere ili kunlaboros. 

Pri la Nederlanda fako mi zorgos, kaj ĝi estos modelo, 
por ke aliaj nacioj povu imiti ĝin okaze de postaj eldonoj 
de la jarlibro. 

Kiam iuj nacioj ne kunlaboros, ili ne malhelpos la eldonon 
de la Jarlibro; nur ili estos la kaŭzo, ke ĝi estos nekom- 
pleta kaj ke ili mem provizore staros ekster la internaciaj 
organizaj klopodoj, kiujn kaŭzigos la eldono de la Jarlibro: 
proprakulpa eksterstaro pro tio, ke iliaj asocioj kaj adresoj 
daŭras esti nekonataj. 

2e. Ni enkondukos en Espero Katolika la rubrikon: La 
Katolika Vivo en ĉiuj nacioj. En tiu rubriko ni presigos 
artikolojn de internacia intereso pri modelaj kaj gravegaj 
asocioj naciaj. La Jarlibro enhavos multdetalajn resumojn 
ĝeneralajn; la Rubriko priskribajn artikolojn pri speciala 
temo. Krom tio, ni presigos en tiu rubriko interesajn fakt- 
ojn el la alsendita materialo por la Jarlibro. 


Nekonata, neamata, diras Nederlanda proverbo. 

Hontiga estas nia nescieco pri nia propra katolika vivo. 
Kie estas nia solidareco, nia interesiĝo pri la diverslanda 
katolika vivo? — Tio sanĝiĝu! 

Pro tio, karaj gelegantoj, kunhelpu por konigi kaj do 
amigi niajn proprajn kaj proksimajn fratrojn en Kristo kaj 
ĉion, kio rilatas al ili. Kunlaborante al la Jarlibro, vi havi- 
gos al la katolika mondo la bezonan rimedon, por ke tine 
ankaŭ la katolikoj ĉie povu plifortigi kaj plivalorigi sian 
nacian agadon per universala internacia organizado. 

Unueco donas fortecon. 

D-RO SMULDERS. 

Ile MARIANA KONGRESO 


(OKAZINTA DUM AŬGUSTO 1911 EN PRZEMYS'L) 
(GALICIO—AŬSTRIO.) 


Samtempe kiam la malamikoj de Krista Eklezio kune kun 
la estro de framasonaro aranĝas en Romo la malpiegan 
demonstracion kiel apoteozo de la sakrilega rabo t. e. 
rabo de „Petra Patrujo”, tiam Poloj, la ĉiame fidelaj infanoj 
de Eklezio, kunvenas sub prezido de siaj Cefpaŝtantoj por 
defendi la sanktan kredon, kaj ĉiujn tiujn la plej karajn 
trezorojn, kiuj estis, estas kaj ĉiam estos la fortika funda- 
mento de pola naciekzistado. — Je alvoko de Ekscelenco Lia 
Altŝatinda kaj Althonorinda Episkopa Moŝto D-ro-Joseph Se- 
bastiano PELCZAR (Pelĉar), Episkopo en Przemys'l (Pŝemys”1) 
estis kunvenintaj en ĉi tiu urbo multaj polaj katolikoj por 
partopreni en la dua kongreso aranĝita je honoro de la 
Sankta Virgulino. Estis alvenintaj 8 Episkopoj el tuta 
pola lando Galicio, ĉiuj laikaj eminentuloj, aŭtoritatuloj, 
ĉetestroj de landaj institucioj, multaj gesinjoroj el aristo- 
kracio, nobelaro, inteligentularo, multnombra urbanaro, 
vilaĝanaro kaj laboristaro. Oni povas diri, ke en ĉi tiu 
kongreso mankis nenia profesio, nenia klaso de pola nacio. 
Ceestis pli ol 16.000 da personoj. Ci tiu dua mariana 
kongreso pruvas, ke la ideo de „marianaj kongresoj” depost 
la unua okazinta en Lvovo (ĉefurbo galicia) en1904, okaze 
de 50a datreveno de proklamo de katolika dogmo pri la 
„Senmakula Konceptiĝo” de Sankta Dipatrino, ĉe pola 
nacio pli kaj pli kreskadas, disvastiĝas kaj populariĝas. 
Ci tiun marianan kongreson oni povas nomi simple „kato- 
lika” kongreso, ĉar en ĝi efektiviĝis la ekzameno kaj 
esploro de ĉiuj fortoj, de la tuta katolika agado en nia 
lando, kaj oni informiĝis pri laboro kaj batalado por la 
plej karaj trezoroj de polaj animoj. Kiaj temoj estis pri- 
traktitaj en ĉiuj kongresaj kunsidoj plej bone montras la 
belega programa parolado, farita de la tre elokventa epis- 

kopo PELCZAR je la solena malfermo de kongreso, parolado, 
kiun mi tutan, fidele tradukitan el pola lingvo en espe- 
ranton, metas ĉi sube: 

„Estu gloro al Plejsankta Triunuo! Estu honoro al 
Sankta Dipatrino Maria! Jen kun tia devizo sur mia buŝo 
mi salutas Vin, la Altrespektindaj Ĉefpaŝtantoj de tri ritoj 
(latina, greka kaj armena), vin, laikaj eminentuloj, vin, re- 
prezentantoj de ĉiuj katolikaj societoj, kaj vin, estimata 
kongresanaro! Dum la unua kongreso mariana, okazinte 
en 1904 en Lvovo, mi esprimis deziron, ke la sekvonta 
kongreso okazu en Varsovio aŭ Poseno (Polujo germana) 
sed, ĉar ĉi tiun ĝojan momenton ni devas ankoraŭ atendi, 
do nia antikva urbo Przemys'l, entenanta en siaj muroj du 
miraklajn pentraĵojn de Sankta Virgulino solene kronigitajn, 
ekĝuu unue Ĉi tiun feliĉon! — Por kio ni estas aranĝintaj 
Ĉi tiun kongreson ? Jen, unue por fari la plej humilan sub- 
metiĝon al Sankta Virgulino kaj plej kara Patrino, kiun ni 
Poloj nomas ĉiam „Reĝino de Polujo”, due por denove 
konfesi, ke ni Poloj estas ĉiam Ŝia popolo, Ŝia servistaro, 
Ŝia infanaro, ke ni „nuntempe vivantaj ne kun malpli gran- 
da honoro ol niaj praavoj, humuliĝas antaŭ Ŝiaj piedoj, 
kaj alproksimiĝas al Ŝia koro. Ho ve! ĉi tiu nia plej kara 
Reĝino estas bedaŭrinde — kiel vi ĉiuj scias — suferinta 
antaŭ nelonge en Czestochowa (Ĉenstoĥova) en monaĥejo, 
nomita sur „Jasna Gora” (Klara Monto), teruregan ofendon 
de unu el Ŝiaj ministroj, do por rekompenci ĉi tiun gran- 
dan krimon kaj ankaŭ Ŝin pardonpeti por la malpiegaj 
„Legendoj” de Niemojewski (liberpensula literaturisto, kiu 
skribis blasfeme pri Dipatrino), por rekompenci la herezon 
de „Mariavitoj” (hereza sekto en ruslanda Polujo), por pe- 
koj de la tuta pola nacio, ni morgaŭ ĉiuj komune komu- 
niiĝos, kaj hodiaŭ dum la tuta unu horo adoros la Plej 
Sanktan Sakramenton. Jam hodiaŭ ni metu humile kaj par- 
donpete niajn korojn antaŭ la mirakla bildo de Sankta Di- 
patrino. Ho! ekfluu kaj ĉiam fluadu el niaj koroj la kon- 
stanta himno de l' honoro, de l” amo al ĉiela trono de nia 
Reĝino kaj trafluinte tra Ŝia koro ĝi iru al la Seĝo de la 
„Senmorta Reĝo de jarcentoj”! 

Ni ĉiuj estas kunvenintaj el diversaj partoj de Polujo 
por petegi ĉi tie la diajn gracojn por ni mem, por niaj 
„familioj, por tuta nacio, kaj precipe elpeti la konstantecon 
en katolika kredo, la persistecon en pia laboro, la kuraĝon 
en batalo, la paciencon kaj harditecon en niaj suferadoj, 
la spiriton de abnegacio kaj oferdonemo por Ĉiuj sacer- 
dotoj kaj fideluloj; kaj ĉi tiujn preĝpetojn ni devas meti 
en manojn de la sankta, dolĉa kaj potenca Maria, ke Si 
ilin oferu al Plej Sankta Koro de Jezu-Kristo. Oni estas 
iam dirinta, ke Dipatrino ĉiam staras ĉe la ĉiela pordego 
kaj rigardas ĉien, ĉu ie ne fluas larmoj, kaj aŭskultas, ĉu 
ie ĝemas koroj, por tien sendi Ŝian kuraĝigon; kaj kie — 
mi demandas — oni vidas pli da larmoj fluantaj, kaj kie 
oni aŭdas pli da koroj ĝemantaj ol en Polujo? Jen, sur ĉi 
tiun nacion Maria kun precipa amo rigardas! Si ja ne ĉesis 
ĝin regi! Do estas necese vivigi en nia nacio la piecon 
al Sankta Virgulino kaj disvastigi ĉi tiun „invokacion” (al- 
vokon) de ni Poloj de jarcentoj uzatan kaj freŝdate aprobitan 
de Lia Papa Moŝto: „Reĝino de Polujo, preĝu por ni”. 
Estas necese ĉiam voki al Si kun plena konfido: 

„Reĝino nia Vi, Sankta Maria: 
Ni Poloj estas regataro Via”! 


Suferplena estas la sorto de nia nacio, ĉar — ni devas 
konfesi — grandaj estis kaj estas ĝiaj kulpoj, sed per 
propeto de ĉiela Reĝino alvenos — mi kredas forte — al 


ĝi la momento de Dia favorkoreco kaj savigo same, kiel 
ĝi estis alveninta iam el „Jasna Go”ra” (klara Monto) dum 
la regado de nia pola reĝo Johano Kazimiro. Kun tiu 
sankta espero, kies plenumon la sekvontaj ĝuos generacioj, 
ni entombigos! Dio ja estas senlime justa kaj favorkora ! 
Cu tamen nuntempe sufiĉas sola preĝado de ni? Ne! 
ĉar ni Poloj estas kiel tiuj Izraelidoj post babilona malli- 
bereco, kiuj, starigante denove la murojn de Jeruzalemo, 
per unu mano konstruadis, kaj per alia bataladis kontraŭ 
malamikoj, samtempe levante siajn animojn al Dio! Same 
estas necese, ke ni ankaŭ ne nur preĝadu, sed laboradu 
kaj bataladu! Ni rigardu nun la katolikan mondon! Efek- 
tive, multe da bonaĵo ekzistas en ĝi, kaj pro tio ĝojegas 

la kredanta animo, sed bedaŭrinde ekzistas ankoraŭ multaj 
danĝeroj, tiel, ke ŝajnas esti nuntempe plenumata „vizio” 
de la apostolo, kiu vidis la profundan puton kaj eliradan- 
tan el ĝi grandan nigran nubon da akridaro por mal- 
lumigi la brilon de suno kaj ekmanĝegi la fruktojn de 
Ptero! Hodiaŭ devas Eklezio bataladi ne nur kontraŭ herezo, 
apostateco, sed ankaŭ kontraŭ publika kaj obstinega ateis- 
mo organizita en diversaj asocioj kaj sektoj, kiuj volus 
estingi tute la lumon de religio, kaj nuligi la multjarcentajn 
fruktojn de la kristana vivo. Sur la fronto de tiuj mala- 
mikoj staras la framasonaro, malamiko simila al satano, 
ĉar ĝi agadas kaŝe, sed hodiaŭ, jam plifortiĝinte, ĝi pli kaj 
pli publike laboras, kaj en Romo mem aranĝas kongresojn. 
La framasonaro estas la potenca malamiko, ĉar ĝi estas 
fortigata per la kontrakto kun ĉiuj malamikoj de Eklezio, 
precipe kun la erariga filozofio, kun la partioj liberpensula, 
socialista, kun la ribelemuloj. Ĝi estas sagacega kaj uzadas 
en sia agado diversajn armilojn. La framasonaro kon- 
traŭbatalas Eklezion diversmaniere, kaj nome: ĝi, helpata 
de siaj amikoj, aŭ okazigas en parlamentoj la dividon inter 
Eklezio kaj ŝtato kiel ekzemple en Francujo, aŭ ĝi kaŭzas 
la anarĥistajn tumultojn, ribelojn kiel ekzemple en Barce- 
lono, Lisbono, aŭ ĝi dissemas en mondo jenajn devizojn: 
a) batalado kontraŭ katolika pastraro b) defendo de sen- 
religia lernejo c) defendo de la sendependa etiko d) defendo 
de la neracia emancipado virina e) postulado de la bru- 
ligado de la kadavroj k. t. p. Samtempe ĝi laŭ la konsilo 
de Quinet kiopodas sufoki la katolikismon en la koto de 
mensogo kaj kalumnio, kaj la homaron tiel forte okupigi 
per la kulto de lkarno kaj materiala progreso, ke ĝi ne 
havu sufiĉe da tempo por pensadi pri Dio mem! Unuvorte 
la framasonaro ĵetas en la mondon grandajn faskojn de 
la ateismo kaj malmoraleco inter la inteligentula klaso, 
kaj ree la socialismo deprenas la kredon al laboristaro. 
Hodiaŭ la liberpensulaj kaj framasonaj gazetoj postulas 
pli kaj pli forte, ke oni elĵetu el Romo,, la vatikanan Malli- 
berulon” trans la marojn kaj tute enterigu la katolikismon; 
kaj nelonge antaŭe unu el adeptoj de framasonaro, nome 

DELPECH, ne hezitis publike eldiri jenaĵon: „La regado de 
la Galileano daŭradis dum 20 jarcentoj, sed ĝi certege 
finiĝos?” Ho! tro frua estas via ĝojo! vi malpiegaj filoj 
de Juliano apostato! Vi povas derabi Eklezion, ĝin mal- 
liberigi, eĉ en katakombojn ĵeti kaj turmentigi, sed vi ĝin 
ne sukcesos venki, ĉar ni hodiaŭ kuraĝe diras: „Mori 
possumus, sed vinci non possumus” (Ni povas morti, sed 
ni ne povas esti venkitaj), kaj vi ĉiuj satanaj filoj pli aŭ 
malpli frue nepre estos vokotaj: „Vicisti Galilee!” (Vi estas 
venkinta Galileano !) 

Kaj ĉe ni Poloj, kiel estas nuntempe sur la religia kampo ? 
De aluvio de multaj kaj diversaj malfeliĉoj kio estas elli- 
beriginta nian nacion? Ĵen la amo kaj obeo al katolika 
religio! Kaj la voĉo de vera patriotismo memorigas nin 
ĉiam, ke la katolika religio estas por patrujamo la plej 
viviga, forta fundamento kaj certega garantio de la revi- 
viĝo. Estu do dankego al Dio por tiu favorkoreco super 
nia nacio! Sed mi demandas — ĉu hodiaŭ minacas nenia 
danĝero al kredo de pola nacio? Ho malfeliĉe! ĝi minacas 
kaj minacas treege! Preterlasinte la atakojn de protestan- 
tismo kreanta en Wielkopolska (parto de Polujo en Ger- 
manujo) pli kaj pli novajn postenojn, preterlasinte la orto- 
doksismon penanta per helpo de rusa registaro kaj hodiaŭ 
per helpo de „mariavitismo”” frakasi la katolikismon, mi 
rimarkigas Vin, ĉiuj kongresanoj, je la semiĝado de posi- 
tivismo aŭ plivole de publika ateismo aperanta en Varsovio; 
je tiu senreligia revuo varsovia „Zaranie” („Mateniĝo”) 
kaj aliaj gazetoj ĉu asocioj, portantaj al pola popolo la 
sendian kulturon; je tiuj al katolika kredo malamikaj 
asocioj de „la sendependa penso” de „la senreligia 
kulturo”, de „etikaj rondoj” kaj aliaj, kiuj ĉiuj povas esti 
konsiderataj kiel fronta batalantaro por framasonaro; je 
tiuj malmoraligaj verkoj de niaj „dekadentuloj kaj dekaden- 
tulinoj”; je tiu kontraŭ-religia, kontraŭ-sociala kaj kontraŭ- 
nacia laborado de socialista partio, direktata ordinare de 
hebreoj; je tiuj teruregaj mortigegoj au rabadoj, farataj de 
senreligiaj laboristoj; je tiuj liberpensulaj gazetoj, ĉiam 
kalumniantaj la pastraron; je rebelema spirito blovanta 

inter la universitata junularo; fine je tiu materialismo, 
disvastiĝanta pli kaj pli en teorio kaj praktikeco. La pro- 
pagando de la malpieco fariĝas iom post iom pli kuraĝa! 
Cu do oni povas miri, ke en tia stato eble tiu aŭ ĉi tiu 
pola animo deturnas sin de Dio kaj Religio ? Antaŭ 100 
jaroj ekzistis en mondo libertinoj, framasonoj, amasoninoj 
kaj „mopsinoj”, sed multaj el ili ĉiuj ĉeestadis la sanktan 
Meson, konfesadis siajn pekojn antaŭ morto! hodiaŭ ree 
ne nur inter kleruloj ĉu viraj, ĉu virinaj, sed ankaŭ en 
laboristaj sferoj aperas malkaŝaj, publikaj ateistoj, kiuj 
altrudas al si mem opinion, ke Dio ne ekzistas, kaj ateistoj 
praktikaj, kiuj tiamaniere vivas, kvazaŭ Dio ne ekzistus! 
Estas terurega okazintaĵo, ke multaj lernantoj ĉu gimna- 
ziaj ĉu universitataj perdas la kredon, kaj tion kompreneble 
nepre sekvas la maldisciplino, malmoraleco, etika nihilismo, 
ekpereo de la patrujamo kaj de l'estimo al idealoj, unu- 
vorte la tuta difekto kaj infekto de Vanimo kaj korpo. 
Malbono enpuŝiĝas ĉien kiel „djuma” tiel, ke eĉ en la 
pastraro mem tie aŭ ĉi tie ekaperas spirito de Lucifero 
vokanta laŭte: „Non serviam” (Mi ne obeos), kiel ekzemple 
ĉe la „mariavitaj” pastroj aŭ „ nedependaj” pastroj en 
Ameriko! 

Kaj kontraŭ ĉio tio malbona ĉu batalas la katolikaro ? 
La vilaĝa popolo havas multe da religiaj sentoj, sed an- 
koraŭ tro malmulte da katolika konscio, kaj same oni 
devas diri pri la laborista klaso. Inter kleruloj ekzistas 
multaj katolikoj kun plena „konvinkiĝo” kaj praktikantaj 
katolikan kredon, zorgantaj pri ĉiu dia afero, pretaj por 
oferoj el penoj kaj monoj, helpantaj siajn pastrojn en iliaj 
laboroj. Parenteze dirite, en unuaj vicoj de katolika labo- 
rado iras ĉiam polaj virinoj! Sed flanke de fervoraj kato- 
likoj ekzistas ankoraŭ katolikoj malagemaj, kiuj volonte 
preĝas kaj petas eĉ miraklojn de l'ĉielo, kiuj tamen ne 
prenas sur sin la taskon labori en katolikaj societoj kaj 
precize fermas sian monsaketon! Ekzistas katolikoj tim- 
emaj, kiuj volus agi katolike, sed tro atentas tion, kion 
pri ili povus la mondo diri, aŭ gazetoj skribi! Ekzistas 
katolikoj malkonsentaj, kiuj katolikismon volus monopoligi 

por sia klaso aŭ partio kaj malvolas labori kun „nesciuloj”. 
Ekzistas katolikoj suspektemaj, kiuj plendas dirante, ke la 
pastraro nenion agas krom en la preĝejo, sakristio, kaj 
se ĝi (pastraro) eliras el sakristio por labori publike sur 
sociala kampo, ili tuj vidas en tio „klerikalismon” aŭ 
„demagogion”. Ekzistas katolikoj ne zorgemaj, kiuj ne 
klopodas por ekkoni funde la katolikan kredon kaj plen- 
umadi fidele la religiajn devojn, kaj la taskon zorgi kaj 
subteni spiriton de l'kredo kaj kristanaj moroj, ili metas tion 
sole sur la pastraron, kvazaŭ religio ne estus la propraĵo 
de ĉiuj (do ankaŭ de laikuloj!) Ekzistas katolikoj falseo- 
piniantaj, kiuj la religion Ĉiam metas sur la lastan lokon 
(post patrujo, post scienco, post progreso) forgesante pri 
tio, ke, se religio ne estas al ia animo la „unuaĵo kaj plej 
karaĵo”, ĝi tiam nenion valoras al animo! Ekzistas kato- 
likoj „festaj”, kiuj nur dum kelkaj solenaj festoj vestiĝas 
per katolika vesto (ĉeestas en preĝejo), kvazaŭ per frako 
aŭ „kontuŝ” (pola aristokracia vesto). Ekzistas eĉ tiaj 
katolikoj, kiuj volus korekti la katolikajn dogmojn kaj 
plibonigi la institucion de Krista Eklezio. Ekzistas katolikoj 
kiuj fanfaronas, ke ili estas katolikoj, sed vivas laŭ la 
paganaj principoj. Kion do valoras ĉu antaŭ Dio, ĉu antaŭ 
homoj tiaj katolikoj? Certege nenion! Do pro la fervorega 
agado de malamikoj estas necese el flanko de katolikoj 
montri pli da fervoro, pli da oferdonemo por katolikaj aferoj, 
pli da kuraĝo en la batalado, pli da apostolado kaŝa kaj 
malkaŝa, publika kaj privata. Antaŭ ĉio ĉiuj katolikoj klo- 
podu, penu ekkoni ĉiujn siajn nuntempajn devojn, kaj 
tion, kio minacas al ilia kredo, ĉar estus grandega eraro 
procedi laŭ „struta” metodo, t. e. fermi okulojn por ne 
vidi danĝeron! Ne! Ni ekkonos la malamikojn de Dio kaj 
animoj, kaj hodiaŭ t. e. dum kongreso ni interkonsiliĝados 
pri tio, kiamaniere ili povus esti venkitaj aŭ se eble kon- 
vertitaj, kaj per tio plifortigi en nia nacio la spiriton de 
l' kredo. 

Sur la kampo de la moraleco, de familia vivo kaj edu- 
kado ni rimarkas flanke de bonaj moroj ankaŭ la antikvajn 
polajn malvirtojn, novajn kaj malbonajn influojn irantaj el 

eksterlando, kaj nome: la penadon por enkonduki anstataŭ 
honoron al Dio la kulton al homo, anstataŭ leĝon de Dio 
la framasonan etikon, anstataŭ kristanan idealon de la 
edziĝo kaj familio la „laikajn” edzkontraktojn kaj edziĝdis- 
rompojn aŭ liberan amon kaj ne briditan erotismon, aŭ 
la teorion de Malthus kaj neracian emancipacion de virinoj, 
austataŭ katolikan lernejon enkonduki lernejon senreligian 
kaj koedukantan. Jen ni dum ĉi tiu kongreso pripensos 
ĉion, kiamaniere oni povas kaj devas kontraŭstari ĉi tiujn 
malvirtojn kaj malbonajn influojn, kaj tiamaniere renovigi 
ĉion en Kristo. — Sur kampo sociala kaj ekonomia laboras 
grupeto da semantoj kaj rikoltantoj, sed la semado estas ĝis 
nun nesutiĉa, kaj rikoltoj ne riĉaj. Ni vidas kun malĝojo, ke 
pli kaj pli da kortegaj kaj vilaĝaj mastrumoj trairas al 
homoj al nia nacia neamikaj, ke en urboj la klaso metiista 
perdas siajn domojn kaj falas en grandan mizeron, ke pli 
granda parto da laboristaro staras sub la „ruĝa” stan- 
dardo, ke la vilaĝanoj per la elmigrado eksterlanden liberi- 
gas sin de la malsato, ke inter la popolamaso ekzistas 
multe da mallumeco, kaj ke ĉefe tiu Ĉi mallumeco (inte- 
lekta) estas kondukinta la milojn al „mariavitismon” aŭ al 
eklezioj „nedependaj”. 

Certe ke ne malgranda estas ĝojigo por ni, ke en nia 
lando iom post iom plimultiĝas preĝejoj, lernejoj, legejoj, 
malsanulejoj prizorgejoj, kasoj, terkulturistaj rondoj (por 
vilaĝanoj) kaj diversspecaj ligoj, ke grupo da noblaj homoj 
laboras por pretigi al malpli klera kaj malpli riĉa frataro 
la lumon kaj panon, sed kial ĉi tiuj fervoraj laboruloj 
estas tiel malmultaj precipe inter viroj de la klerula sfero ? 
Kial al ĉi tiu tuta laborado mankas programo de unuanima 
agado kaj persistado? Kial la katolikaj revuoj, organoj, 
asocioj, institucioj multfoje trovas tiel malfortan apogon 
kaj subtenon, ke ili preskaŭ ftizan vivon kondukas? Kial 
pola industrio kaj komerco ne povas leviĝi el lulilo? Kial 
en nia lando inter fratoj kaj najbaroj ekzistas tiom da 
malkonsento kaj ofte tiom da malkaŝa batalado ? Kial tiuj, 
kiuj okupas sin pri la edifado de la nacia kaj sociala 
konstruo ornamas diligente la murojn kaj tegmenton, kaj 

tamen tiom malmulte zorgas pri la fundamento mem de 
tiu konstruo ? Respondi je ĉi tiuj demandoj kaj pripensi 
ĉion, kio al nia nacio estas utila, estos la tasko de nuna 
kongreso. 

Fine la plej grava demando estas la efektivigo de la 
katolika organizo, ĉar de tio dependas nia venko super 
tiom da falangoj malamikaj! Ni rigardu la aliajn naciojn! 
Jen en Francujo kaj Italujo la plimulto da katolikaro pro 
tio malvenkas, ke tie ne ekzistis organizo, aŭ ke oni tiun 
organizon estas malĝuste farinta; ree en Germanujo kaj 
Belgujo kaj Nederlando pro tio la katolikaro staras forte, 
ke ĝi estas bone organizita kaj armita. Se ankaŭ ni Poloj 
volus nin savi, nenio alia ekzistas krom organiziĝi en ka- 
tolika, nacia spirito. Jen dum ĉi tiu kongreso ni interkon- 
siliĝas pri tio, kiamaniere ni devas laŭ la papaj enciklikoj 
kondukadi la katolik-socialan agadon, kaj ne nur vivigi 
la katolikajn asociojn sed ilin kuncentrigi kaj unuigi, plie 
kiamaniere efektivigi la profesiajn organizojn hodiaŭ nece- 
segajn, kiamaniere efektivigi la ĝeneralan organizaĵon ĉu sub 
la nomo „Asocio katolik-sociala”, ĉu sub alia devizo 
kuntiri kaj kunligi ĉiujn katolikojn senrilate al diferenco 
de klaso aŭ partio tiel, ke ĉi tiu ĝenerala organizaĵo cir- 
kaŭprenu ĉiujn paroĥojn, ĉiujn eparkiojn, tutan landon. 
Mi finas miajn vortojn per vortoj jenaj: „Al armiloj! Kiam: 
la malamika militistaro alproksimiĝas al limoj de ia lando, 
tiam eliras kontraŭ ĝi sur la batalkampon la regula” t. e. 
ekzercita militistaro, post ĝi ree formiĝas „ĝenerala mo- 
vado”, ĉar ĉiu landano devas defendi la patrujon per tia 
armilo, per kia li povas kaj kapablas batali. Nuntempe 
estas alveninta por pola nacio la tempo de la pli granda 
laboro kaj pli obstina batalado; pro tio ĉiu, kiu ŝatas sian 
propran kaj de sia nacio savon devas fari tiom da bonaĵo, 
kiom li povas kaj, aŭdante batalan alvokon, devas kuri 
sur batalkampon por defendi la plej karajn trezorojn de 
polaj animoj. Do ĉiuj, ĉu pastroj, ĉu laikuloj, ĉu viroj, ĉu 
virinoj, ĉu granduloj, ĉu malgranduloj, ĉu scienculoj, ĉu 
malkleruloj, organizitaj en fortaj kolonoj staru apude 
siaj estroj-kondukantoj kaj batalu kuraĝege sub la stan- 

dardo, sur kiu, same kiel iam sur standardo de Granda 
Konstantino, brilas la surskribo: „In hoc signo vinces” 
(Sub ĉi tiu signo vi venkos), kaj la ĉiela Reĝino certe 
elpetos por ni la venkon”! 


Pastro Jozefo SZUREK, 
en Lonczki apud Frysztak (Galicio-AŭŬstrio). 


OFICIALAJ SCIIGOJ. 


En tiun-ĉi rubrikon ni enpresigos oficialajn sciigojn de 
la Centra Komitato de I. K. U. E., de la diversaj Komitatoj, 
de la Sekcioj de I. K. U. E., de la Redakcio kaj Administracio 
de E. K., de la Kongresoj estintaj kaj estontaj, k. t. p. 


Al la Anaro de I. K. U. E. kaj la Legantaro de E. K. 


KARAJ GESAMCELANOJ, 


Ĝojege mi profitas la okazon de ljarŝanĝo por kore 
bondeziri al miaj gesamideanoj novjaron plej eble feliĉigan. 

'Daŭran bonfarton personan, nepran feliĉon familian, kon- 
tentigan prosperadon aferan, alivorte: Cion, kion povos 
feliĉiĝi niajn gesamcelanojn, alportu al ili la nova jaro! 

Abunde elversiĝu la necesegaj benoj ĉielaj super iliajn 
respektindajn familiojn, dum 1912 kaj dum arego da sekv- 
ontaj jaroj! 

Ĉi-tion sincere deziras, korege esperas, fervore preĝas 
la Centra Komitato de I. K. U. E. — 

Vidante la bonvolemon, je kiu jam multnombre res- 
pondis niaj Eŭropaj eĉ ekstereŭropaj samreligianoj la al- 
vokon, pro kunhelpo, kiun mi faris en la Novembra numero 
de E. K., mi konfidplene eniras la jaron 1912; sed, ĉar 
la tempo ne staras, eĉ ne marŝas, sed flugas, mi afable 
petas, ke la sekretario de ĉiuj Unuiĝoj aŭ Kluboj Katolikaj, 
rememoru persone mian suprediritan alvokon, kaj reme- 
morigu tiun demandon al siaj anaroj. | 

Tiamaniere ni sendube rapidigos la eldonon de nia 
adresaro, tiel necesega, kiel utila por nia sankta afero, kiu 
kreskos kaj florados, nur kondiĉe de nia daŭra kunlabo- 
rado frata. 

Ĉiam, ĉie, ĉiu el ni konsciu ke: disvastigi, fortigi, gran- 
digi, utiligi kiel eble plej praktike, efike kaj daŭre nian 
karan I. K. U. E., unuvorte ĝin evoluciadi ĉiuflanke, estas 
nia unua devo kaj restas nia gravega neforgesota tasko 
dum la venonta jaro! 

Frate vin salutas nome de la Centra Komitato de I. K. U. E. 


FRANS. J. C. M. KNAAPEN, 
Generala Sekretario. 
Tilburg, la 20-XII-11. 


Kroniko de l. K. U. E. 


Jarraporto pri nia movado en Germanujo. 


I. K. U. E. en Germanujo ampleksas tri ŝtatajn ligojn, 
nomitajn: Katolika Unuigo „Bavaruja”, „Saksuja” kaj 
„Nordgermanuja” kun kune 300 membroj. Katolika Unuiĝo 
por „Orient- kaj „Okcidentgermanujo” fondiĝos baldaŭ. 
Landaj Oficejoj estas por Bavarujo en Augsburg (Sulzer 
Str.), por Saksujo en Wechselbourg i/Sa, por Nordgerma- 
nujo en Braunschweig (Brunsvigo, Pestalozzi Str. 5). La 
Estraroj estas apartaj kaj landaj Delegitaroj; Ĉefdelegitoj 
zorgas pri la aferoj de l'lando kaj plenumas ĉiajn devojn. 
Ĉefdelegito por Bavarujo estas Sro SCHOLZ, eldonisto en 
Augsburg, por Saksujo: Sro grafa sekretario en Wechsel- 
burg kaj por Nordgermanujo: Sro CHRISTOFFEL, komercisto 
en Brunsvigo. Grupoj ekzistas en Augsburg, Straubing, 
Geltendorf, Dresden, Glauchau kaj baldaŭ ankaŭ en Mun- 
cheno, Kempten, Regensburg (Ratisbona), Posen kaj Kro- 
toschin. Kiel membroj la germanaj ligoj de I. K. U. E. 
posedas multajn firmojn kaj katolikajn societojn kun aliaj 
celoj. La Delegitoj kaj Oficejoj donas informojn ĉiaspecajn 

— unualoke al firmoj komercajn informojn. La germanlandaj 
I. K. U. E.-anoj posedas ankaŭ pruntbibliotekon kaj oficialan 
gazeton: „Germana Katoliko” (3a jarkolekto), kiu estu 
rekomendata al niaj eksterlandaj samideanoj por informi 
ilin pri la germana movado. I. K. U. E. havas en Germanujo 
tre bonajn aspektojn. Ĝia pezocentro estas helpi kaj akceli 
la katolikajn komercistajn aferojn kaj unuigi ĉiajn ligojn, 
unuiĝojn, societojn katolikajn sub la standardo de verda 
stelo. Tio tute ne estas utopio! La komenco estas farita. 
Sed ankaŭ niaj religiaj celoj havas bonan progreson. Estas 
laŭdinde kaj grave, ke en Bavarujo kaj ankaŭ en Germa- 
nujo la ŝtato ŝirmas fidele la eklezion. Oni sufiĉe alte 
taksu, ke ĝis hodiaŭ 26.000 anoj (membroj de aliaj ligoj 
katolikaj, kolektive alligitaj al I. K. U. E.) batalas por niaj 
ideoj kaj celoj! Ni rajtas diri: en Germanujo niaj aferoj 
iras ĉiam antaŭen. 
R. SCHOLZ. 


Katolika Esperanta Societo en Italujo. 


Post konferenco kaj kurseto de Pro BIANCHINI oni starigis 
katolikan esperantan societon en Pordenone (Udine—ltalujo). 
Jen la korespondantoj kun eksterlando: 

Don Luigi COMERER, pastro S. Marko, konfesprenanto 
kaj religia konsilanto. 

S-ro Miĥelanĝelo PRESSI, C. Garibaldi 9, ricevas kaj donas 
kian ajn korespondon utilan al elmigrantaj laboristoj. 

F-inoj Elda kaj Felicita DONADUZZI, C. Vitt. Em. Palazzo 
Toffoli, por la helpo de junulinoj. 

Provizora Esperanta Oficejo ĉe S-ro Nikolao MARTINUZZI, 
C. Vitt. Em. 65. 

N.B. La diritaj gesinjoroj petas kaj donas informojn nur 
per pagita respondo. | 

La „Oktavo de Preĝado”. 


Pastro RICHARDSON ricevis jenan leteron de nia Angli- 
kana amiko Rev. A. H. NANKIVELL : 


Linden Crove, Torquay, 5 decembro 1911. 
Tre Estimata Direktoro, 


Se plaĉos al vi, mi petas permeson por memorigi al la 
legantoj de E. K. la alproksimiĝantan Oktavon de Preĝado 
por la plenumo de la peto de nia Dia Sinjoro al lia ĉiela 
Patro „ke ĉiuj estu unu”. La lasta Januaro estis la kvara 
jarreveno de la komenco de tiu ĉi Oktavo de Preĝado. 
Tiu Oktavo estis aranĝita de la Redaktoro de la Usona 
Gazeto „The Lamp” antaŭ ol li submetiĝis al la Sankta 
Seĝo. Post lia konvertiĝo la Oktavo daŭris sub la aprobo 
de la Ekleziaj Aŭtoritatoj kaj eĉ de Lia Papa Moŝto. 
La Oktavo komenciĝas kun la festo de la katedro de 
S. Petro, je la 18a de Januaro, kaj finiĝas kun la festo de 
la konvertiĝo de S. Paŭlo. 

Via sindoneme, . 


A. H. NANKIVELL. 


Nia Movado inter Laboristaro. 


Dum „Nia Dua” Pastro L. POELL el Tilburg (Neder- 
lando) legis sian raporton pri „Esperanto kaj Elmigrado.” 
Klare li montris, kiom Esperanto povos utili al komercistoj, 
instruistoj, k. a., dume li per ciferoj almontris la migradon 
de lVlaboristoj, precipe en Ameriko, Parizo kaj Londono. 
Al la fino de sia raporto li instigis la Katolikajn Popolli- 
gojn, instruigi Esperanto(n) al ĝiaj membroj. 

„Ne falas frukto malproksime de la arbo”. En Hago 
Pastro POELL semis kaj sekve de lia semado (legu: paro- 
lado) la llan de Oktobro okazis tie propagandkunveno, 
por fondi „Klubo de Katolikesperantistaj Laboristoj”. S-ra 
moŝto majoro J. P. L. NIESTEN, konata, fervorega propa- 
gandisto el Rotterdam kaj vic-prezidanto de la Nederlanda 
Katolika Esperantista Ligo, elokvente parolis pri „Esperanto 

en la servo de l'Katolika Laboristarmovado”, kaj montris 
per faktoj la utilecon de Esperanto por la laboristo, sam- 
tempe atentigante la aŭdantaron pri la simpleco de nia 
lingvo internacia. 

Rezultato estas, ke fondiĝis „Klubo de Katolikesperantistaj 
Laboristoj: Nia Sankta Kredo”, kiel sekcio de la „Neder- 
landa Rom-Katolika Popolligo”. Jam 70 personoj enskri- 
bigis sin kiel membroj. 

Sekretario de la novfondita Societo estas: S-ro JOH. 
VAN LITH, topografiisto, Rijswijksche Weg 58, Hago (Ne- 
derlando). 

C: 


Interŝanĝo de Pastroj. 
Propono de P-ro BECKER, akceptita de „Nia Dua” 
(vidu Espero Katolika, Nov. 1911, p. 272). 


Ĉar multaj paroĥestroj havas en siaj paroĥoj grandan. 
nombron da fremduloj, kaj ili, por ke ili bone zorgu por 
la animoj, ne nur devas scii Esperanton, sed ankaŭ la 
kutimojn de la fremdaj paroĥanoj; 

sed malmultaj havas sufiĉe da mono por loĝi longe en 
fremdaj landoj; | 

do estus tre utile, ke la paroĥestroj interŝanĝiĝu inter 
si (ekz. germana pastro kun itala aŭ franca); 

tial: 

tiu ĉi Dua Internacia Katolika Kongreso de I.K. U.E. 
esprimas la deziron, ke la esperantistaj gazetoj sciigu la 
nomojn de tiuj pastroj, kiuj por ia tempo intencas loĝi en 
fremda lando. 


Opinio de P-ro Richardson pri U. E. A. 


Ni legas en Esperanto; Oficiala Organo de U.E.A.: 

„El multaj leteroj, kiujn ni ricevis kaj en kiuj estas 
esprimata la sama ideo, ni citos tiun de S-ro Abato RICHARD- 
SON, kiu post demando respondis, ke li ne nur aprobas, 
sed deziras la publikigon: 

„U.E.A., estas societo, kiun mi altestimas kaj efektive konsideras 
kiel la solan kaj veran praktikon de Esperanto. Se U.E.A. sukcesos, 
Esperanto sukcesos, se U.E.A. devus fali, nia movado eble dum 
longaj jaroj faros nenian progreson. Mi diras tion, por ke vi kom- 
prenu, ke mi estas kore kaj anime ligata al U.E.A.” 

Kaj en dua letero li aldonas: „Nia Internacia Katolika Unuiĝo 
Esperantista estas Esperantia Entrepreno, sed mi, kiel Prezidanto, 
esprimas la deziron, vidi ĉiun „Unuiĝanon” samtempe membron 
de U.E.A. Tio nepre aldonus pli da forteco al nia movado”. 


PREĜO. 


de Mikaelo Lermontov. 


En horo malfacila 
De kora la sufer”, 
Nur preĝon mi humila 
Ripetas je parker’! 


Kaj bena forto iras 
De vortaj, de kunson”, 
En ili ĝoja spiras 
Mirinda sankta son”! 
L'animo ne doloras, 
Kaj dubo estas for, 


Kaj kredas mi, kaj ploras, 
Kaj gajas mia kor’! 


Internaciigis Ivan SELEZNJOV. 


